Document ID: 32012D0397
Publication Date: 2011-10-24

Content:
DEĊIŻJONI TAL-KUMMISSJONI
tal-24 ta’ Ottubru 2011
dwar l-Għajnuna mill-Istat SA.32600 (2011/C) - Franza - Għajnuna għar-ristrutturar ta’ SeaFrance SA mill-SNCF
(notifikata bid-dokument numru C(2011) 7808)
(It-test bil-lingwa Franċiża biss huwa awtentiku.)
(Test b’relevanza għaż-ŻEE)
(2012/397/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea (minn hawn ‘il quddiem “TFUE”), u b’mod partikolari l-ewwel subparagrafu tal-Artikolu 108(2) tiegħu,
Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,
Wara li stiednet lill-partijiet interessati biex jissottomettu l-osservazzjonijiet tagħhom skont dawk l-Artikoli (1),
Billi:
I. PROĊEDURA
1.1. Il-kuntest tal-proċedura ġenerali
(1)
Permezz tad-Deċiżjoni tat-18 ta’ Awwissu 2010 (2), il-Kummissjoni approvat għajnuna għas-salvataġġ (minn hawn ‘il quddiem “l-għajnuna għas-salvataġġ”) favur SeaFrance S.A. (minn hawn ‘il quddiem “SeaFrance”), li Franza implimentat minn dakinhar. Din l-għajnuna kienet tikkonsisti f’self ta’ ammont massimu ta’ EUR [40 sa 70] miljun mogħti lil SeaFrance mill-SNCF.
(2)
Fit-18 ta’ Frar 2011, l-awtoritajiet Franċiżi nnotifikaw għajnuna għar-ristrutturar (minn hawn ‘il quddiem “l-għajnuna għar-ristrutturar”) favur SeaFrance li tammonta għal EUR 223 miljun, flimkien ma’ pjan ta’ ristrutturar. Permezz tal-ittra tad-29 ta’ Marzu 2011, il-Kummissjoni talbet informazzjoni addizzjonali li l-awtoritajiet Franċiżi pprovdew fl-4 ta’ Mejju 2011.
(3)
Fis-6 ta’ April 2011, kompetitur ta’ SeaFrance, P&O Ferries (minn hawn ‘il quddiem “P&O”) ressaq ilment quddiem il-Kummissjoni kontra l-għajnuna għar-ristrutturar.
(4)
Permezz tal-ittra tat-22 ta’ Ġunju 2011, il-Kummissjoni nnotifikat lir-Repubblika Franċiża dwar id-deċiżjoni tagħha li tiftaħ il-proċedura (minn issa ‘l quddiem “id-deċiżjoni tal-ftuħ”) prevista fl-Artikolu 108(2) tat-TFUE.
(5)
Il-Kummissjoni stiednet lill-partijiet interessati biex jippreżentaw l-osservazzjonijiet tagħhom dwar l-għajnuna inkwistjoni (3). Din irċeviet l-osservazzjonijiet li d-deskrizzjoni dettaljata tagħhom tinsab fit-Taqsima V.
(6)
L-awtoritajiet Franċiżi ppreżentaw l-osservazzjonijiet fl-14 ta’ Lulju 2011 bi tweġiba għad-deċiżjoni tal-ftuħ, fit-22 ta’ Lulju 2011, wara l-ilment ta’ P&O, u fid-19 ta’ Awwissu 2011 bi tweġiba għall-osservazzjonijiet tal-partijiet terzi interessati dwar id-deċiżjoni tal-ftuħ.
(7)
Fit-12 ta’ Settembru 2011, l-awtoritajiet Franċiżi kkomunikaw pjan ta’ ristrutturar emendat.
(8)
Fit-3 ta’ Ottubru 2011, l-awtoritajiet Franċiżi reġgħu emendaw mill-ġdid il-pjan ta’ ristrutturar (minn hawn ‘il quddiem “il-pjan ta’ ristrutturar emendat”).
(9)
Il-Kummissjoni u l-awtoritajiet Franċiżi ltaqgħu […]. Saru wkoll diversi kuntatti bit-telefown (4) u skambji ta’ posta elettronika matul il-proċedura kollha. Fit-18 ta’ Ottubru 2011, l-awtoritajiet Franċiżi indirizzaw ittra lill-Kummissjoni, li tagħti sommarju tal-argumenti ppreżentati fl-iskambji preċedenti.
1.2. Il-kuntest tal-proċedura nazzjonali
(10)
Fil-qafas tal-proċedura tar-riorganizzazzjoni ġudizzjarja ta’ SeaFrance li bdiet fit-30 ta’ Ġunju 2010, il-Qorti Kummerċjali ta’ Pariġi trid tiddeċiedi fil-25 ta’ Ottubru 2011 dwar il-likwidazzjoni ta’ SeaFrance jew il-kontinwazzjoni tal-attività tagħha (5).
(11)
Barra minn hekk, wara l-ftuħ tal-proċedura tar-riorganizzazzjoni ġudizzjarja, il-partijiet terzi tħallew jissottomettu lir-riċevitur offerti maħsuba għaż-żamma tal-attività permezz tal-bejgħ totali jew parzjali tal-intrapriża. Skont l-informazzjoni disponibbli għall-Kummissjoni, ġew ippreżentati tlitt offerti ta’ xiri, waħda konġunta mill-grupp Franċiż Louis Dreyfus Armateurs u l-kumpanija Daniża DFDS A/S (minn hawn ‘il quddiem “DFDS”) (li minn hawn ‘il quddiem jissejħu “DFDS-LDA”), waħda tal-għaqda Confédération Française Démocratique du Travail (il-Konfederazzjoni Franċiża Demokratika tax-Xogħol (minn hawn ‘il quddiem “is-CFDT”) u waħda ta’ SNC Being Bang Immaterial (minn hawn ‘il quddiem “Being Bang”).
(12)
DFDS-LDA issottomettew offerta parzjali ta’ xiri ta’ assi u ta’ persunal ta’ SeaFrance għal EUR 3 simboliċi (6). Huma bagħtu kopja tal-offerta bħala informazzjoni lill-Kummissjoni. Skont din l-offerta, DFDS-LDA se jżommu biss 460 impjegat (jiġifieri 200 inqas min-numru propost fil-pjan ta’ ristrutturar emendat) u se jżommu l-bastiment tal-merkanzija Nord Pas-de-Calais (kif ukoll il-car-ferries li jġorru kemm il-karozzi kif ukoll il-passiġġieri Berlioz u Rondin), iżda mhux il-car ferry Molière (filwaqt li l-pjan ta’ ristrutturar emendat jipproponi l-bejgħ tal-bastiment tal-merkanzija Nord Pas-de-Calais u ma jipprevedix il-waqfien mill-użu tal-car-ferry Molière, iżda kuntrarjament jipprevedi l-fidi bikrija tiegħu).
(13)
Skont l-istampa, is-CFDT issottomettiet offerta ta’ xiri tal-intrapriża lill-Qorti Kummerċjali ta’ Pariġi fl-24 ta’ Awwissu li għadda. Is-CFDT tixtieq iżomm l-1 100 impjegat attwali kollha. Għal dan l-għan, din tipprevedi r-riakkwist tal-bastimenti ta’ SeaFrance għal EUR 1 simboliku u li ma tieħux l-obbligazzjonijiet tal-intrapriża. Is-CFDT tippjana li tikseb approprjazzjonijiet ibbażati fuq kollateral li jammontaw għal mill-inqas EUR 50 miljun mill-banek u li titlob ukoll approprjazzjonijiet addizzjonali ta’ EUR 80 miljun mingħand awtoritajiet lokali sabiex tkun kapaċi tikkonfronta kriżi ġdida potenzjali.
(14)
Dejjem skont l-istampa, Being Bank ukoll issottomettiet offerta ta’ xiri ta’ SeaFrance li l-Kummissjoni ma tafx bl-arranġamenti tagħha. Being Bang ikkomunikat lill-Kummissjoni, għal skop ta’ informazzjoni, offerta ta’ xiri ta’ SeaFrance. Dan id-dokument wasal għand il-Kummissjoni wara l-limitu ta’ żmien li fih il-partijiet interessati kellhom jippreżentaw l-osservazzjonijiet tagħhom, jiġifieri 15-il jum mid-data tal-pubblikazzjoni tad-deċiżjoni tal-ftuħ. F’konformità mal-ġurisprudenza, il-Kummissjoni għalhekk ma bagħtitux lill-awtoritajiet Franċiżi, u mhux se tikkunsidrah għall-finijiet ta’ din id-Deċiżjoni (7).
(15)
L-ebda waħda mill-offerti msemmija fil-premessi (11) sa (14) ma ntbagħtet minn Franza lill-Kummissjoni. B’hekk dawn mhumiex is-suġġett ta’ din id-Deċiżjoni.
1.3. Is-suġġett ta’ din id-deċiżjoni
(16)
Din id-deċiżjoni tikkonċerna biss iż-żieda fil-kapital li Franza nnotifikat u li tikkonċerna lil SeaFrace, żewġ selfiet, ta’ EUR 99,8 miljun u EUR [40 sa 70] miljun rispettivament, previsti favur SeaFrance, kif ukoll l-għajnuna għas-salvataġġ li l-Kummissjoni approvat fit-18 ta’ Awwissu 2010.
(17)
Din id-Deċiżjoni la tkopri l-estensjoni tal-ftehim tal-immaniġġjar tal-flus mogħtija mis-SNCF għal SeaFrance (SA.31331 - 2011/NN), u lanqas il-finanzjament mogħti lil SeaFrance mill-SNCF għall-eżerċizzju tal-opzjoni fuq il-bastiment SeaFrance Berlioz (SA.31252 - 2010/NN). Il-Kummissjoni kienet fetħet ukoll il-proċedura prevista fl-Artikolu 108 (2) tat-TFUE dwar dawn iż-żewġ miżuri fit-22 ta’ Ġunju 2011.
(18)
Minħabba l-urġenza marbuta mal-proċedura tar-riorganizzazzjoni ġudizzjarja - Il-Qorti Kummerċjali ta’ Pariġi għandha tiddeċiedi fil-25 ta’ Ottubru 2011 -, din id-Deċiżjoni tikkonċerna biss l-għajnuna għar-ristrutturar, li skont il-pjan tar-ristrutturar emendat, tikkonsisti minn rikapitalizzazzjoni u minn żewġ selfiet, kif ukoll l-għajnuna għas-salvataġġ awtorizzata għal perjodu limitat. Il-proċedura ta’ investigazzjoni b’hekk tibqa’ miftuħa f’dak li jikkonċerna l-ftehim dwar l-immaniġġar tal-flus (SA.31331 - 2011/NN) u l-finanzjament ta’ Berlioz (SA.31252 - 2010/NN).
II. DESKRIZZJONI TAL-BENEFIĊJARJU
(19)
SeaFrance hija kumpanija b’responsabbiltà limitata skont il-liġi Franċiża, proprjetà 100 % minn SNCF Participations S.A., li wkoll hija kumpanija b’responsabbiltà limitata skont il-liġi Franċiża, li tmexxi l-ishma tal-grupp SNCF, hija stess proprjetà100 % mill-istabbiliment pubbliku industrijali u kummerċjali “Société nationale des chemins de fer français” (minn hawn ‘il quddiem “SNCF”).
(20)
SeaFrance tipprovdi servizzi ta’ trasport bil-baħar (merkanzija u passiġġieri). Din topera biss fir-rotta ta’ bejn Calais u Dover. Is-sehem mis-suq tagħha f’din ir-rotta jinqasam bil-mod segwenti:
2007
2010
Passiġġieri (*)
3 720
2 920
Merkanzija (**)
770 550
550 884
(21)
Waqt in-notifika tal-pjan inizjali ta’ ristrutturar fi Frar tal-2011, il-flotta ta’ SeaFrance kienet tikkonsisti mill-bastimenti li ġejjin:
-
tliet bastimenti tat-tip car-ferry (jew “ro-pax”, bl-Ingliż “roll-on-roll-off-passenger-ship”), li jistgħu jittrasportaw passiġġieri u merkanzija: ir-Rodin, il-Molière u l-Berlioz;
-
bastiment li jintuża biss għat-trasport tal-merkanzija: in-Nord Pas-de-Calais; u
-
żewġ bastimenti li ma jintużawx, li qed jistennew li jinbiegħu, is-Cézanne u r-Renoir (dawn il-bastimenti ġew ittrasferiti f’Lulju tal-2011).
(22)
Fix-xahar ta’ Diċembru 2009, il-persunal permanenti ta’ SeaFrance kien ta’ 1 550 impjegat.
(23)
SeaFrance tipprovdi trasport tal-merkanzija (trasport ta’ trakkijiet) u ta’ passiġġieri (li kienu jitilgħu bil-mixi sal-aħħar tal-2008, karozzi, karavans, muturi u kowċis) u toffri wkoll servizzi oħrajn bħall-bejgħ abbord (8) u servizzi ta’ kambju.
III. DESKRIZZJONI TAL-MIŻURI TA’ GĦAJNUNA
(24)
Skont il-pjan ta’ ristrutturar kif ġie nnotifikat għall-ewwel darba fi Frar 2011 (minn hawn ‘il quddiem il-pjan inizjali ta’ ristrutturar”), l-għajnuna għar-ristrutturar kellha tkun tikkonsisti f’żieda fil-kapital ta’ SeaFrance sa EUR 223 miljun, li għandha tiġi sottoskritta mill-azzjonist uniku tagħha, il-kumpanija SNCF Participations SA.
(25)
Il-pjan inizjali tar-ristrutturar kien ibbażat prinċipalment fuq:
-
tnaqqis tal-kapaċità minn 6 għal 4 bastimenti;
-
it-tfassil mill-ġdid tal-iskeda tal-vjaġġi li se jwassal għal tnaqqis ta’ 29,4 % tan-numru ta’ vjaġġi li jsiru fis-sena meta mqabbla mat-tfassil inizjali tal-iskeda tal-vjaġġi;
-
is-sensja ta’ 725 impjegat full-time, jiġifieri kważi nofs il-persunal f’Diċembru tal-2009, sabiex jerġa’ jinkiseb proporzjon bejn l-ispejjeż tal-persunal u l-fatturat ta’ 26 % fl-2013.
(26)
Il-pjan jistipula wkoll titjib fl-isforzi tal-produttività li jikkonċernaw l-attività ta’ bejgħ abbord skont in-numru ta’ passiġġieri, bidla fil-varjetà ta’ ikel offrut, tfassil mill-ġdid tal-offerta “Croisière Bleu marine”, reviżjoni tal-ġestjoni tal-ispazju għall-ipparkjar, it-tneħħija tat-traffiku tal-passiġġieri individwali li jitilgħu bil-mixi (effettiv sal-aħħar tal-2008) u l-eliminazzjoni tal-vjaġġi li joperaw għal destinazzjoni waħda. Barra minn hekk, ir-ristrutturar se jkun ikkomplimentat bit-tnaqqis fit-tagħbijiet esterni: il-ħolqien ta’ maniġment għall-akkwist biex jissimplifika l-proċeduri ta’ akkwist u t-titjib tal-kontroll intern (it-tnedija ta’ proġett ta’ ġestjoni tal-manutenzjoni mgħejjuna minn kompjuter, kontroll ċentralizzat tal-ħażniet fuq l-art u abbord, il-ħolqien ta’ kompetizzjoni sistematika tat-tarzni Ewropej għall-għoti ta’ kuntratti ta’ waqfien tekniku ta’ bastimenti, u t-tnaqqis tal-ispejjeż tar-reklamar).
(27)
Skont il-pjan ta’ ristrutturar ikkomunikat fit-12 ta’ Settembru 2011, iż-żieda fil-kapital ta’ SeaFrance sottoskritt mill-SNCF kellu jkun jammonta biss għal EUR 166,3 miljun.
(28)
Din iż-żieda fil-kapital għandha tiġi ssupplimentata minn żewġ selfiet, ta’ EUR 99,8 miljun u EUR [40 sa 70] rispettivament, l-ewwel waħda, maħsuba sabiex tiffinanzja r-ristrutturar innifsu ta’ SeaFrance u t-tieni, biex tissostitwixxi s-self eżistenti li jikkonċerna l-bastiment Molière sabiex jiġi antiċipat l-eżerċizzju tal-opzjoni ta’ xiri ta’ dan il-bastiment (mill-bidu tas-sena […] minflok mill-aħħar tas-sena […]). Dan l-eżerċizzju tal-opzjoni bikrija għandu jippermetti lil SeaFrance sabiex tikseb, sal-aħħar tas-sena […], il-proprjetà sħiħa ta’ bastiment stmat għal EUR […] miljun.
(29)
Dawn iż-żewġ selfiet għandhom jingħataw b’rata ta’ 6,05 % għal perjodu ta’ 12-il sena bi ħlasijiet lura tal-kapital kostanti.
(30)
L-awtoritajiet Franċiżi ġġustifikaw din ir-rata ta’ 6,05 %:
1.
permezz tal-applikazzjoni tal-Komunikazzjoni tal-Kummissjoni dwar ir-reviżjoni tal-metodu biex jiġu stabbiliti r-rati ta’ referenza u ta’ skont (9) (minn hawn ‘il quddiem “il-Komunikazzjoni dwar ir-rati ta’ referenza”), filwaqt li jitqies livell għoli ta’ sigurtà għal livell ta’ klassifikazzjoni tal-kreditu CCC, jiġifieri livell b’marġni ta’ 400 punt bażi; u
2.
permezz tal-applikazzjoni mill-SNCF, fuq talba tagħhom, ta’ metodu ppreżentat bħala “klassiku” (10), li jwassal għal rata ta’ bejn [6,00 sa 6,15] % u [6,00 sa 6,15] % (11), ibbażata fuq:
-
ir-rata ta’ referenza EURIBOR 12-il xahar (li fl-1 ta’ Awwissu 2011 għoliet għal 2,18 %);
-
klassifikazzjoni tal-kreditu ta’ SeaFrance mill-SNCF tal-livell BB-, ibbażata fuq projezzjonijiet finanzjarji li jkopru l-perjodu bejn l-2011 u l-2019 li jikkonsistu f’6 proporzjonijiet, jiġifieri l-proporzjonijiet ta’ “leverage” (12), “gearing” (13), “equity ratio” (14), “interest coverage” (15), “liquidity” (16) u “profitability” (17), innotati bejn [0-5/20] u [15-20/20]; u
-
kalkolu tal-marġni (f’dan il-każ [0-5] %) li jirriżulta meta jingħaqdu l-klassifikazzjoni tal-kreditu BB- u rata ta’ telf f’każ ta’ inadempjenza (jew “Loss Given Default”) li tvarja bejn [30 sa 40] % u [40 sa 50] %.
(31)
Barra l-miżuri li diġà tħabbru fil-pjan inizjali ta’ ristrutturar u ż-żewġ selfiet imsemmija, ġew proposti miżuri oħrajn fil-pjan ta’ ristrutturar ikkomunikat fit-12 ta’ Settembru 2011, jiġifieri:
-
il-bejgħ tal-bastiment addizzjonali, il-bastiment Nord Pas-de-Calais, kif ukoll iż-żewġ bastimenti Cézanne u Renoir mibjugħa f’Lulju tal-2011 f’konformità mal-pjan inizjali ta’ ristrutturar;
-
tnaqqis tal-persunal totali ta’ 922 impjegat (minflok 1 550 impjegat f’Diċembru tal-2009, jiġifieri tnaqqis ta’ - 60 %) li jnaqqas il-proporzjon tal-massa ta’ bejn il-pagi u l-fatturat għal [20 sa 25] % fl-2013 u għal [20 sa 25] % fl-2019;
-
tnaqqis fin-numru ta’ vjaġġi kull sena ta’ 5 830 vjaġġ (jiġifieri tneħħija addizzjonali ta’ 2 353 vjaġġ meta mqabbel mal-pjan inizjali ta’ ristrutturar), li jammonta għal 37,6 % meta mqabbel mal-iskeda ta’ vjaġġi tal-2007;
-
tifdil ta’ EUR [1 sa 5] miljuni (it-tneħħija ta’ żewġ aġenziji ta’ SeaFrance stabbiliti f’Calais u f’Pariġi, l-eliminazzjoni tal-call centers li jinsabu fil-Belġju u fil-Ġermanja, it-tnaqqis tal-ispejjeż tal-kummerċjalizzazzjoni, it-trasferiment tas-servizzi kollha sal-aħħar tas-sena 2013 għal Calais, l-eliminazzjoni taċ-ċertifikazzjoni ta’ kwalità tal-bastiment tal-merkanzija Nord Pas-de-Calais u l-implimentazzjoni ta’ kontroll awtomatiku tal-imbarkazzjoni).
(32)
Il-perjodu ta’ ristrutturar speċifikat fil-pjan tar-ristrutturar emendat huwa mifrux fuq 5 snin, jiġifieri mill-2011 sal-2015, filwaqt li dak previst fil-pjan inizjali ta’ ristrutturar kien jestendi sal-2019.
(33)
Skont il-pjan tar-ristrutturar emendat, il-kundizzjonijiet stabbiliti għaż-żewġ selfiet mogħtija mill-SNCF minn issa ‘l quddiem huma dawn li ġejjin:
-
is-selfiet jingħataw b’rata fissa ta’ 8,55 % (18). Franza tiġġustifika din ir-rata billi tirreferi għall-Komunikazzjoni dwar ir-rati ta’ referenza, filwaqt li tqis livell normali ta’ sigurtà għal livell ta’ klassifikazzjoni CCC. Konsegwentement, il-livell tal-marġni huwa stabbilit għal 650 punt bażi;
-
it-tul ta’ żmien tas-self huwa ta’ 12-il sena; is-self ta’ EUR 99.7 miljun jista’ jittieħed f’4 darbiet (19) u dak ta’ EUR [40 sa 70] miljun f’darba; u
-
kull teħid ta’ self għandu jitħallas lura bin-nifs bi ħlasijiet indaqs sar-rimborż sħiħ fl-aħħar tas-sena 2023.
Il-miżuri l-oħrajn proposti fil-pjan ta’ ristrutturar ikkomunikati fit-12 ta’ Settembru 2011 (ara l-premessa (31)) reġgħu ġew ripetuti fil-pjan tar-ristrutturar emendat.
(34)
Il-ħtiġijiet ta’ finanzjament previsti meħtieġa għall-implimentazzjoni tal-pjan tar-ristrutturar emendat huma dawn li ġejjin:
-
ir-rimborż tal-linja ta’ kreditu mogħtija mill-SNCF lil SeaFrance (EUR [40 sa 70] miljun);
-
ir-rimborż tal-ftehim dwar l-immaniġġar tal-flus konkluż bejn l-SNCF u SeaFrance (EUR [40 sa 70] miljun);
-
il-flussi operattivi futuri sal-2017, ħlief pjan biex jissalvagwardja l-impjiegi (minn hawn ‘il quddiem “il-PSI”), investimenti u self eżistenti (EUR […] miljun);
-
il-kopertura tal-ispejjeż tal-PSI (EUR […] miljun);
-
il-pagamenti relatati mas-self, fosthom is-selfiet Rondin, Berlioz u Molière (EUR […] miljun);
-
il-pagamenti relatati mal-investimenti, jiġifieri prinċipalment l-“iscrubbers” (EUR […] miljun);
-
il-ħtiġijiet ta’ matul is-sena fi ħtiġijiet f’kapital li jitħaddem (WCR) jew relatati mal-perikli operattivi (EUR […] miljun).
(35)
Il-ħtiġijiet tal-finanzjament previsti meħtieġa għall-implimentazzjoni tal-pjan tar-ristrutturar emendat huma stabbiliti għal total ta’ EUR […] miljun (minbarra l-qligħ fuq il-bejgħ):
(f’miljuni ta’ EUR)
2011
2012
2013
2014
2015
2016
2017
Total
Rimborż ta’ krediti għal żmien qasir
(…)
(…)
(…)
(…)
(…)
(…)
(…)
(…)
Flussi operattivi futuri (minn Diċembru tal-2011)
(…)
(…)
(…)
(…)
(…)
(…)
(…)
(…)
PSI li fadal
(…)
(…)
(…)
(…)
(…)
(…)
(…)
(…)
Pagamenti relatati mas-self
(…)
(…)
(…)
(…)
(…)
(…)
(…)
(…)
Pagamenti relatati mal-investimenti
(…)
(…)
(…)
(…)
(…)
(…)
(…)
(…)
Ħtiġijiet ta’ matul is-sena f’WCR
(…)
(…)
(…)
(…)
(…)
(…)
(…)
(…)
Ħtiġijiet ta’ finanzjament totali
(…)
(…)
(…)
(…)
(…)
(…)
(…)
(…)
IV. RAĠUNIJIET LI JIĠĠUSTIFIKAW IL-FTUĦ TAL-PROĊEDURA TA’ INVESTIGAZZJONI FORMALI
(36)
Il-Kummissjoni kkonkludiet li l-miżura notifikata tikkostitwixxi għajnuna skont l-Artikolu 107 (1) tat-TFUE, u fetħet investigazzjoni fil-fond minħabba d-dubji tagħha dwar il-possibbiltajiet tar-ritorn għall-vijabbiltà fit-tul tal-intrapriża fil-qafas tal-pjan tar-ristrutturar u fuq il-livell tal-kontribuzzjoni stess. Il-Kummissjoni investigat ukoll l-adegwatezza tal-miżuri proposti sabiex tillimita d-distorsjoni fil-kompetizzjoni kkaġunata mill-għajnuna.
V. L-OSSERVAZZJONIJIET TAL-PARTIJIET INTERESSATI
5.1. L-osservazzjonijiet tal-partijiet interessati kontra l-għajnuna għar-ristrutturar
5.1.1. L-ilment u l-osservazzjonijiet ta’ P&O
(37)
Fid-29 ta’ Lulju 2011, P&O ikkomunikat osservazzjonijiet dwar id-deċiżjoni tal-ftuħ, li jissupplimentaw l-ilment tagħha.
(38)
L-argumenti mressqa fl-ilment u fl-oservazzjonijiet ta’ P&O huma dawn li ġejjin:
5.1.1.1. Dwar id-diffikultajiet ta’ SeaFrance
(39)
Skont P&O, is-sehem mis-suq ikkonċernat (20) ta’ SeaFrance tela’ minn 21 % fl-2006 għal 17 % fl-2010 u r-rata tal-okkupanza tal-intrapriża niżlet minn 63 % fl-2008 għal 56 % u 58 % rispettivament fl-2009 u l-2010, jiġifieri għal livell mhux vijabbli.
(40)
P&O issostni li, għal diversi snin, it-telf ta’ SeaFrance kien ferm aktar mill-profitti tagħha (EUR 120 miljun ta’ telf nett matul il-perjodu), u dan ifisser li SeaFrance ma tistax toffri qligħ fuq l-investiment lill-azzjonisti/investituri qabel żmien twil ħafna.
Sena
1996
1997
1998
1999
2000
2001
2002
2003
2004
2005
2006
2007
2008
2009
2010
Profitti/telf ta’ SeaFrance (***)
-16,8
-1,7
-2,8
2,6
-3,5
3,4
14,8
-2,4
-3,0
-19,0
7,9
7,27
-13,6
-57,7
-36,0
(41)
Peress li l-biċċa l-kbira tal-car-ferries ta’ SeaFrance huma “roll-on-roll-off” (bastimenti li jistgħu jġorru passiġġieri u merkanzija f’daqqa) u minħabba li l-attività relatata ma’ “passiġġieri” hija staġjonali ħafna, se jkun importanti ħafna li SeaFrance ma tinjorax il-klijenti tal-merkanzija, li għandhom jiġu żgurati li s-servizz se jkun provdut matul is-sena kollha b’mod affidabbli u kontinwu.
(42)
Madankollu, skont P&O, fir-rigward tal-attività li tikkonċerna l-merkanzija, il-valur tal-avvjament, ir-reputazzjoni u s-sehem mis-suq ta’ SeaFrance iddeterjoraw b’mod sinifikanti, l-aktar minħabba l-interruzzjonijiet frekwenti tas-servizz (strajks, eċċ.), l-għarfien mis-suq tad-diffikultajiet ta’ SeaFrance u l-waqfien temporanju mill-użu tal-bastiment tal-merkanzija Nord Pas-de-Calais (iż-żamma ta’ bastiment li jitwaqqaf mill-użu temporanjament jiswa ħafna skont P&O, u dan jindika wkoll li l-waqfien mill-użu tal-bastimenti Cézanne u Renoir fil-port ta’ Dunkirk se jiswa mill-inqas EUR 1,09 miljun, jew anki EUR 2,4 miljun).
5.1.1.2. Dwar il-kompatibbiltà tal-għajnuna
(43)
P&O ipprovdiet dejta f’ċifri bl-għan li turi li s-suq ikkonċernat huwa suġġett għal kapaċità strutturali żejda fit-tul. Madankollu, skont il-punt 8 tal-Komunikazzjoni tal-Kummissjoni - linji gwida Komunitarji dwar l-għajnuna mill-Istat għas-salvataġġ u għar-ristrutturar ta’ intrapriżi f’diffikultà (21) (minn hawn ‘il quddiem “il-linji gwida”), “mhux se jkun ġustifikat li tinżamm intrapriża ħajja b’mod artifiċjali f’settur b’kapaċità strutturali żejda fit-tul jew meta din ma tistax tibqa’ ħajja ħlief permezz tal-intervenzjonijiet ripetuti tal-Istati”.
5.1.1.3. Dwar x’ikkawża d-diffikultajiet ta’ SeaFrance
(44)
Il-kawżi tad-diffikultajiet ta’ SeaFrance huma dawn li ġejjin:
-
persunal żejjed, pagi għoljin wisq, bastimenti mhux adegwati għas-suq;
-
il-maniġment mhux indipendenti biżżejjed mill-Istat u mill-poter socjali biex ikun jista’ tassew imexxi l-intrapriża skont is-suq;
-
nuqqas ta’ kapaċità li tadatta għat-tlitt elementi ġodda tas-suq: il-prezz tal-karburant li qed jogħla, suq li riesaq lejn reċessjoni u l-pressjoni kompetittiva tal-Eurotunnel;
(45)
Fl-aħħar nett, skont P&O, il-fatt li SeaFrance, li kienet offruta għall-bejgħ għal perjodu ta’ aktar minn tliet snin u ma nstabx xerrej, huwa indikatur ta’ dawn id-diffikultajiet.
5.1.1.4. Dwar id-diffikultà li tiġi rkuprata l-vijabbiltà fit-tul
(46)
Biex tisjpega d-diffikultà li tiġi rkuprata l-vijabbiltà fit-tul ta’ SeaFrance, P&O tuża l-aktar l-argumenti diġà ppreżentati, b’mod partikolari dwar is-sehem mis-suq ta’ SeaFrance, ir-rati tal-okkupanza tagħha u n-natura tagħha ta’ intrapriża f’diffikultà.
5.1.1.5. Dwar l-inadegwatezza tal-miżuri interni tar-ristrutturar
(47)
L-unika miżura sostanzjali proposta minn SeaFrance fil-pjan inizjali tar-ristrutturar tikkonsisti mit-tnaqqis tal-persunal, iżda l-pagi jibqgħu wisq għoljin (il-proporzjon bejn l-ispejjeż tas-salarji u l-fatturat huwa ta’ 26 % kontra l-15 % ta’ P&O). Anki fil-każ ta’ tnaqqis addizzjonali ta’ 200 persuna, il-proporzjon ikun viċin it-22 %.
(48)
Il-waqfien temporanju mill-użu tal-bastimenti Manet, Cézanne u Renoir xejn ma tejjeb il-qligħ (telf) tal-2008, l-2009 u l-2010 u l-waqfien temporanju previst tal-bastiment tal-merkanzija Nord Pas-de-Calais ma jtejjibx il-qagħda ta’ SeaFrance b’mod sinifikanti, speċjalment minħabba l-ispiża tal-manutenzjoni ta’ bastiment li jitwaqqaf temporanjament mill-użu (EUR 1,8 miljun fis-sena).
(49)
It-tnaqqis fin-numru ta’ vjaġġi magħmula minn SeaFrance se jkun qarrieqi għaliex se jkun biss ta’ 10 % u se jirriżulta mit-tibdil tal-flotta (il-bastimenti Cézanne u Renoir issostitwiti mill-bastiment Molière, li huwa akbar). Il-waqfien temporanju mill-użu tal-bastiment tal-merkanzija Nord Pas-de-Calais se jnaqqas il-kapaċità b’ 7 % biss.
(50)
Il-proposti għat-titjib tal-bejgħ abbord, ir-ristoranti, is-sottokuntratti u l-kontroll tal-infiq fuq ir-reklamar, se jkunu jinvolvu biss il-kors normali tan-negozju, bl-istess mod bħalma jagħmlu l-kompetituri kollha ta’ SeaFrance.
(51)
L-ebda miżura proposta ma twieġeb għat-tlitt elementi l-ġodda tas-suq (ir-reċessjoni, il-prezz tal-karburant u l-kompetizzjoni tal-Eurotunnel) u għall-varjazzjonijiet fir-rata tal-kambju.
5.1.1.6. Dwar il-previżjonijiet tas-suq li fuqhom hija bbażata SeaFrance
(52)
P&O tinnota li, skont il-pjan ta’ ristrutturar ta’ SeaFrance, din qed tistenna żieda kbira tar-rata tal-okkupanza tagħha (minn 58 % għal 80 %) fuq il-bażi ta’ żieda mgħaġġla fid-domanda u/jew ta’ żieda kbira tas-sehem mis-suq tagħha.
(53)
Madankollu, il-previżjonijiet ta’ SeaFrance ma jikkorrispondu bl-ebda mod ma’ dawk ta’ P&O u lanqas mal-iżvilupp tas-sehem mis-suq ta’ SeaFrance, li naqas minn 21 % fl-2006 għal 17 % fl-2010. Il-kwalità tal-offerta lill-klijentela tal-merkanzija għandha tibda mill-waqfien temporanju tal-bastiment tal-merkanzija Nord Pas-de-Calais u parti mill-klijentela tista’ tuża l-Eurotunnel fil-perjodi meta jkun hemm l-aktar traffiku, meta SeaFrance ikollha kapaċità żejda.
(54)
Il-fatt li l-miżuri ta’ għajnuna se jibdew jagħtu r-riżultati mis-sena 2016 iżda se jippermettu li tiġi żgurata l-vijabbiltà fit-tul tal-kumpanija biss mill-2019, mhux se jkun konformi mal-punt 35 tal-linji gwida li skonthom il-pjan ta’ ristrutturar għandu jieħu “l-inqas tul ta’ żmien possibbli” u “jippermetti li terġa’ tinkiseb il-vijabbiltà fit-tul tal-intrapriża f’perjodu raġonevoli”. L-irtirar tal-bastiment tal-merkanzija Nord Pas-de-Calais u t-tnaqqis addizzjonali tal-impjiegi mhux se jtejbu s-sitwazzjoni ta’ SeaFrance b’mod sinifikanti: dawn il-miżuri se jiffrankaw EUR 6 miljun tal-ispejjeż tal-pagi u EUR 7 miljun tal-ispejjeż relatati mal-bastimenti (jiġifieri EUR 13-il miljun b’kollox). P&O madankollu tqis li SeaFrance se titlef 50 000 unità ta’ merkanzija, jew EUR 5 sa 6 miljuni ta’ qligħ mill-merkanzija u li l-waqfien temporanju mill-użu tal-bastiment tal-merkanzija Nord Pas-de-Calais se jkun jiswa EUR 1,8 miljun fis-sena fin-nuqqas ta’ xerrej.
5.1.1.7. Dwar il-miżuri kumpensatorji
(55)
Il-miżuri kumpensatorji għandhom jiżdiedu mal-miżuri mmirati lejn l-irkuprar tal-vijabbiltà u għalhekk għandhom ikunu separati. Madankollu, il-miżuri kollha li suppost huma kumpensatorji, skont l-awtoritajiet Franċiżi u d-deċiżjoni tal-ftuħ, huma meħtieġa għall-irkuprar tal-vijabbiltà tal-intrapriża. Għalhekk, skont P&O, m’hemm l-ebda miżura kumpensatorja.
5.1.1.8. Dwar il-kontribuzzjoni proprja
(56)
Skont P&O, l-irtirar tal-bastiment Manet fl-2008 u dak tal-bastimenti Cézanne u Renoir ma jistgħux jgħoddu bħala kontribuzzjoni peress li dan l-irtirar sar ħafna qabel in-notifika tar-ristrutturar u minħabba li l-valur tal-bastimenti huwa minimu meta mqabbel mal-ammont totali tal-għajnuna mill-Istat, jiġifieri EUR 400 miljun skont P&O. L-awtoritajiet Franċiżi ma pproponewx li l-bejgħ tal-bastiment tal-merkanzija Nord Pas-de-Calais jgħodd bħala kontribuzzjoni proprja u l-valur stmat tiegħu ta’ EUR 12-il miljun, se jkun negliġibbli meta mqabbel mal-ammont totali tal-għajnuna mill-Istat.
(57)
P&O tissuġġerixxi l-bejgħ u l-kirilura (“sale and lease-back”) tal-bastimenti ta’ SeaFrance bħala kontribuzzjoni proprja.
5.1.1.9. Dwar il-kundizzjonijiet tal-għoti tal-għajnuna
(58)
P&O tissuġġerixxi li r-ristrutturar ta’ SeaFrance, minbarra li jkun soġġett għall-bidliet li jimmitigaw in-nuqqasijiet u l-problemi żvelati, ikun soġġett ukoll għall-kundizzjonijiet li ġejjin:
-
il-bejgħ u l-kiri lura tal-bastimenti li jġorru kemm passiġġieri kif ukoll merkanzija li SeaFrance għandha s-sjieda sħiħa tagħhom;
-
it-trasparenza tal-ispejjeż relatati mal-assi prinċipali ta’ SeaFrance (b’mod partikolari l-kiri tal-bastimenti);
-
matul il-perjodu ta’ ristrutturar:
-
l-impenn li ma jsirx bejgħ b’telf;
-
l-impenn li ma tiżdiedx il-flotta (lil hinn mit-tliet bastimenti attwali li jġorru kemm passiġġieri kif ukoll merkanzija);
-
l-impenn li jiġu ristretti l-kapaċità u l-frekwenza tal-vjaġġi tal-laneċ li jġorru kemm passiġġieri kif ukoll merkanzija) ;
-
l-impenn ta’ Franza/SNCF li ma jipprovdux aktar għajnuna.
-
l-impenn ta’ Franza/SNCF li jistabbilixxu rapport li juri b’mod verifikabbli li SeaFrance qed tikkonforma mal-pjan tar-ristrutturar.
(59)
Fl-aħħar, P&O talbet lill-Kummissjoni biex ma tapprovax l-għajnuna għar-ristrutturar.
5.1.2. L-osservazzjonijiet tal-Eurotunnel
(60)
Fid-29 ta’ Lulju 2011, il-grupp Eurotunnel S.A. (minn hawn ‘il quddiem “Eurotunnel”) ikkomunika l-osservazzjonijiet tiegħu lill-Kummissjoni dwar id-deċiżjoni tal-ftuħ.
(61)
Eurotunnel huwa xettiku dwar il-fattibilità taż-żieda fir-rata tal-okkupanza prevista minn SeaFrance. Fil-fatt, Eurotunnel iqis li għal diversi snin il-kanal qed ikollu kapaċità żejda. Il-kapaċità tal-mina taħt il-Manche tintuża biss sa livell ta’ 57 % u l-laneċ investew f’bastimenti b’kapaċità għolja ħafna u komplew ikabbru offerta li diġà għandha kapaċità żejda. Barra minn hekk, l-Eurotunnel huwa tal-opinjoni li t-tnaqqis tal-flotta ta’ SeaFrance minn 6 bastimenti għal 4 mhux dejjem se jippermetti lis-suq tal-qsim tal-kanal li jerġa’ jsib il-bilanċ. Barra minn hekk, minn Jannar sa Frar tal-2011, SeaFrance operat biss żewġ bastimenti mingħajr ma naqas it-traffiku globali tagħha. Ir-rati tal-okkupanza ta’ 80 % għall-perjodu mill-2011 sal-2019 għalhekk mhumiex realistiċi. Skont l-istimi tal-Eurotunnel, jeħtieġ li SeaFrance tikseb żieda fit-traffiku tagħha ta’ 25 %. Abbażi ta’ artikli tal-istampa: “biex nirkupraw dan it-traffiku, irridu nnaqqsu l-prezzijiet tagħna” (22), l-Eurotunnel takkuża lil SeaFrance li għal żmien twil qed toħloq gwerra tal-prezzijiet.
(62)
Fl-aħħar nett, Eurotunnel iqis li mhuwiex rilevanti li jitqabblu r-rati tat-tagħbija tar-roll-on-roll-off u tal-vaguni ferrovjarji li jużaw il-mina ta’ taħt il-Manche għaliex dawn tal-aħħar ma jġorrux passiġġieri u merkanzija u ma jippermettux adattament f’ħin reali għad-domanda tat-traffiku.
(63)
Dwar it-taxxi addizzjonali fuq il-karburant, l-Eurotunnel jisħaq li SeaFrance titlob biss parti minn dawn it-taxxi lill-klijenti tagħha, jiġifieri EUR 8,11 għal kull vjaġġ filwaqt li l-prezzijiet ta’ P&O u ta’ DFDS huma ta’ EUR 11,62 EUR u 14,73 rispettivament. It-telf għal SeaFrance se jkun ta’ EUR 1,2 miljun mill-bidu tas-sena 2011.
(64)
Fir-rigward tal-eliminazzjoni ta’ kważi 50 % tal-impjiegi, skont Eurotunnel dan it-tnaqqis tal-persunal huwa relattiv għaliex parti mill-impjegati għandhom il-possibbiltà li jidħlu fi ħdan il-grupp SNCF u dan se jkollu impatt baxx fuq il-bilanċ nett għall-qasam tal-impjiegi tar-reġjun.
(65)
Fl-aħħar nett, Eurotunnel jikkonkludi li l-pjan tar-ristrutturar mhux biss huwa insuffiċjenti iżda ma jikkorrispondix mal-investimenti nnotifikati.
5.1.3. L-osservazzjonijiet ta’ DFDS
(66)
Permezz tal-ittra tad-29 ta’ Lulju 2011, DFDS ikkomunikat l-osservazzjonijiet tagħha lill-Kummissjoni.
(67)
DFDS tibqa’ xettika dwar il-kapaċità ta’SeaFrance li terġa’ ssir ekonomikament vijabbli fit-tul minħabba n-nuqqas ta’ miżuri ta’ ristrutturar meta mqabbla mas-sitwazzjoni finanzjarja attwali tagħha. DFDS tiddubita l-effetti ta’ dawn il-miżuri l-ġodda ta’ għajnuna fuq il-kompetizzjoni fis-suq ikkonċernat.
(68)
Permezz tal-posta elettronika li ntbagħtet fit-23 ta’ Settembru 2011, DFDS indirizzat osservazzjonijiet dwar il-pjan ta’ ristrutturar ta’ SeaFrance lill-Kummissjoni.
(69)
Dan id-dokument wasal għand il-Kummissjoni wara l-limitu ta’ żmien li fih il-partijiet interessati kellhom jippreżentaw l-osservazzjonijiet tagħhom, jiġifieri 15-il jum mid-data tal-pubblikazzjoni tad-deċiżjoni tal-ftuħ. Barra minn hekk, dan ma jinkludi l-ebda element ġdid. F’konformità mal-ġurisprudenza, il-Kummissjoni għalhekk ma bagħtitux lill-awtoritajiet Franċiżi u mhux se tikkunsidrah għall-finijiet ta’ din id-Deċiżjoni. (23)
5.1.4. L-osservazzjonijiet ta’ CLdN
(70)
Fid-29 ta’ Lulju 2011, il-grupp CLdN (minn hawn ‘il quddiem “CLdN”) ikkomunika l-osservazzjonijiet tiegħu lill-Kummissjoni.
(71)
CLdN hija kumpanija tat-trasport ibbażata fil-Lussemburgu li taħdem b’mod partikolari fit-trasport tal-merkanzija permezz ta’ bastimenti li jġorru l-merkanzija (“roll-on/roll-off” jew “roro”) jew permezz ta’ ropax, fil-Manche u l-baħar tat-Tramuntanta bejn, minn naħa waħda, il-Belġju u l-Pajjiżi l-Baxxi u, min-naħa l-oħra, ir-Renju Unit, l-Irlanda, l-Isvezja u d-Danimarka.
(72)
CLdN tqis lilha nnifisha bħala kompetitur ta’ SeaFrance li se ġġarrab ħafna l-konsegwenzi negattivi tal-miżuri implimentati mill-SNCF għall-vantaġġ tal-kumpanija sussidjarja tagħha SeaFrance minħabba l-viċinanza ġeografika tar-rotot użati minn CLdN, jiġifieri Ipswich - Rotterdam u Purfleet - Zeebrugge.
(73)
CLdN fil-fatt tqis li l-miżuri implimentati probabilment se jkollhom konsegwenzi negattivi fuq il-kompetizzjoni fuq il-merkanzija mhux biss fir-rotta bejn Calais u Dover, iżda wkoll fir-rotot tal-viċin bejn ir-Renju Unit u l-Belġju. Hi tqis li l-effetti negattivi ta’ dawn il-miżuri mhumiex ikkumpensati biżżejjed mill-miżuri kumpensatorji u l-kontribuzzjoni proprja proposti fil-pjan tar-ristrutturar. Kuntrarjament għal dan, dawn il-miżuri se jżommu fis-suq intrapriża f’diffikultà li mhijiex kapaċi tnaqqas l-ispejjeż bażiċi tagħha u se jippermettu li din iżżid il-kapaċitajiet tagħha f’suq li għandu kapaċità żejda.
(74)
Skont CLdN, il-miżuri inkwistjoni jnaqqsu l-vijabbiltà tal-kompetituri eżistenti billi jżommu fis-suq kapaċitajiet tat-trasport li normalment kellhom jisparixxu. Mhuwiex realistiku li wieħed jistenna li SeaFrance tista’ tilħaq rata ta’ okkupanza ta’ 80 %, ħlief bl-użu tal-għajnuna biex il-prezzijiet jitnaqqsu bil-kbir u biex jittieħed is-sehem mis-suq mingħand il-kompetituri. Madankollu, din l-istrateġija mhix se tkun sostenibbli ekonomikament għal SeaFrance fuq perjodu medju u fit-tul u se tkun ta’ ħsara għall-kompetituri diretti tagħha, jiġifieri P&O u Eurotunnel, li joperaw fuq l-istess rotta bejn Calais u Dover, iżda wkoll, eventwalment għal CLdN.
(75)
Fl-aħħar nett, CLdN tenfasizza li t-tnaqqis tal-persunal previst fil-pjan ta’ ristrutturar mhuwiex biżżejjed (se jkun ‘il bogħod milli jippermetti lil SeaFrance tikseb proporzjon ta’ bejn l-ispejjeż tal-persunal u l-fatturat li jkun jixbah lil dak tal-kompetituri tagħha), u l-fatt li l-ispejjeż tas-sensji tagħha se jkunu mnaqqsa meta mqabbla ma’ ristrutturar klassiku minħabba li diversi impjegati ta’ SeaFrance se jittieħdu mill-SNCF.
(76)
CLdN għalhekk tixtieq li l-Kummissjoni Ewropea tieħu deċiżjoni negattiva.
5.2. L-osservazzjonijiet tal-partijiet interessati favur l-għajnuna għar-ristrutturar
5.2.1. L-osservazzjonijiet ta’ SNCF
(77)
Fid-29 ta’ Lulju 2011, l-SNCF ikkomunikat osservazzjonijiet lill-Kummissjoni, li jikkorrispondu mal-osservazzjonijiet magħmula mill-awtoritajiet Franċiżi (ara t-Taqsima VI).
5.2.2. L-osservazzjonijiet ta’ operatur ekonomiku li jixtieq iżomm l-anonimità
(78)
Fit-30 ta’ Lulju 2011, operatur ekonomiku li xtaq iżomm l-anonimità bagħat l-osservazzjonijiet tiegħu lill-Kummissjoni.
(79)
Għall-ewwel, huwa fakkar il-karatteristiċi ewlenin tas-suq tal-qsim tal-Manche biex jikkonkludi li l-kompetizzjoni qed tiżdied bejn is-sidien tal-bastimenti u l-Eurotunnel, l-inflazzjoni tal-prezzijiet tal-fjuwil u l-volatilità tar-rata tal-kambju tal-isterlina ħolqu diffikultajiet għal SeaFrance, iżda jipperikolaw ukoll il-vijabbiltà fit-tul ta’ P&O u DFDS.
(80)
L-operatur inkwistjoni jqis li d-diffikultajiet ta’ SeaFrance huma l-aktar strutturali (il-koeffiċjent ta’ impjieg għoli wisq u organizzazzjoni riġida wisq) iżda li rikapitalizzazzjoni flimkien mar-ristrutturar ta’ SeaFrance u flotta li tibqa’ tikkonsisti b’4 bastimenti jistgħu jiggarantixxu l-vijabbiltà fit-tul tal-kumpanija.
(81)
Huwa jqis li t-tneħħija ta’ SeaFrance tkun tinvolvi duwopolju bejn Eurotunnel u P&O. Madankollu, ħafna minn dawk li jittrasportaw bit-triq jaħdmu ma’ mill-inqas 2 sidien ta’ bastimenti biex jiżguraw il-flessibbiltà tal-ħinijiet u l-effiċjenza tal-vaguni tagħhom.
(82)
Skont l-operatur inkwistjoni, jekk SeaFrance titneħħa, il-kapaċità taż-żewġ sidien l-oħra mhix se tkun biżżejjed biex tiżgura t-traffiku fid-Detroit. Skont l-operatur li xtaq iżomm l-anonimità, Eurotunnel kważi laħqet il-kapaċità massima tagħha u għalhekk tkun tista’ tieħu biss parti żgħira mit-traffiku ta’ Seafrance. “Il-kapaċità żejda fid-Detroit li wieħed jista’ josserva llum hija […] relattiva ħafna u m’għandhiex tikkostitwixxi problema serja” minħabba li meta tqum problema għand sid ta’ bastiment jew fil-portijiet, din tirriżulta f’konġestjoni tal-portijiet ta’ Calais, Dover u Dunkirk.
(83)
Barra minn hekk, bastiment tal-merkanzija wieħed fid-Detroit li jintuża minn P&O ma jiggarantix il-kapaċità meħtieġa għat-trasport u joħloq distorsjoni fis-suq favur P&O li se jkollu wkoll il-monopolju għat-trasport ta’ prodotti perikolużi.
(84)
Skont l-operatur inkwistjoni, P&O hija l-oriġini tal-qtugħ tal-prezzijiet u temmen fil-vijabbiltà ta’ SeaFrance minħabba l-kwalità tal-ġestjoni tal-kumpanija (il-kwalità tal-kooperazzjoni mal-aġenti tagħha), tal-flotta moderna tagħha li hija kapaċi taħdem matul mill-inqas 10 snin u l-motivazzjoni qawwija tal-persunal tagħha.
5.2.3. L-osservazzjonijiet tal-intrapriżi tat-trasport bit-triq
(85)
Permezz tal-ittri tas-26, is-27 u t-28 ta’ Lulju 2011, ħames intrapriżi tat-trasport bit-triq u assoċjazzjonijiet rappreżentattivi (LKW Walter Internationale Transportorganisation AG, Youngs Transportation & Logistics Ltd, Laser Transport International Limited, Carna Transport Ltd u Road Haulage Association International Group) ikkomunikaw l-osservazzjonijiet tagħhom lill-Kummissjoni.
(86)
Dawn il-ħames kumpaniji u assoċjazzjonijiet esprimew it-tħassib tagħhom f’każ li SeaFrance titneħħa. Skont dawn, it-tneħħija ta’ SeaFrance minn naħa waħda tkun tinvolvi oligopolju fis-suq tat-trasport fil-Manche u b’konsegwenza jkun hemm tnaqqis fil-kwalità tas-servizzi u żieda fil-prezzijiet, u min-naħa l-oħra, fir-rigward tal-kapaċità tal-operaturi li jibqgħu fis-suq, jinħoloq ir-riskju li ma jlaħħqux mal-volum ta’ merkanzija speċjalment f’każ li wieħed minnhom ikollu xi diffikultà.
(87)
Fil-każ li SeaFrance ikollha tissepara lilha nnifisha mill-bastiment tal-merkanzija tagħha, in-Nord Pas-de-Calais, huma jibżgħu wkoll mill-fatt li monopolju ta’ P&O għat-trasport ta’ prodotti perikolużi li ma jkunx jista’ jsir permezz tal-mina jew b’lanċa mħallta.
5.2.4. L-osservazzjonijiet tal-operaturi u l-aġenziji tal-ivvjaġġar
(88)
Diversi aġenziji u operaturi tal-ivvjaġġar esprimew it-tħassib tagħhom dwar it-tneħħija eventwali ta’ SeaFrance (ara l-lista fit-tabella ta’ din il-premessa):
Data tal-osservazzjonijiet
Isem tal-partijiet interessati
26.7.2011
4 osservazzjonijiet separati: 1) R&T Tours; 2) Sports Tours Ltd; 3) TM Ski&Travel Ltd; 4) International Sport & Leisure
27.7.2011
5 osservazzjonijiet separati: 1) Broadway Tours; 2) Gemini Travel; 3)DE Vere Travel Group; 4) Adaptable Travel; 5) Gower Tours Ltd
28.7.2011
2 osservazzjonijiet separati: Angling Lines Ltd; Acorn Ventures Ltd
29.7.2011
Bartletts Battlefield Journeys Ltd
(89)
Skont dawn, it-tneħħija ta’ SeaFrance minn naħa waħda tkun tinvolvi l-ħolqien ta’ oligopolju fis-suq tat-trasport fil-Manche u b’konsegwenza jkun hemm tnaqqis fil-kwalità tas-servizzi u żieda fil-prezzijiet, u min-naħa l-oħra, fir-rigward tal-kapaċità tal-operaturi li jibqgħu fis-suq, jinħoloq riskju biex ilaħħqu mal-volum ta’ passiġġieri, speċjalment f’każ li wieħed minnhom ikollu xi diffikultà.
5.2.5. L-osservazzjonijiet tal-Kamra tal-Kummerċ u tal-industrija tal-Côte d’Opale
(90)
Permezz tal-ittra tad-29 ta’ Lulju 2011, il-Kamra tal-Kummerċ u tal-industrija Côte d’Opale (minn hawn ‘il quddiem “CCI”) ikkomunikat l-osservazzjonijiet tagħha lill-Kummissjoni. Is-CCI tispeċifika li hija stabbiliment pubbliku inkarigat mill-kontribuzzjoni għall-iżvilupp ekonomiku, għall-attrazzjoni u għall-appoġġ ta’ intrapriżi fir-reġjun ta’ Nord Pas-de-Calais. Is-CCI hija wkoll konċessjonarju tal-port ta’ Calais u, bħala tali, tagħmel użu mill-port.
(91)
L-ewwel nett, is-CCI tfakkar ir-rwol ċentrali ta’ SeaFrance fl-iżvilupp tal-port ta’ Calais. Fl-aħħar tal-2008, SeaFrance kienet timpjega 1 600 persuna li l-maġġoranza tagħhom joqogħdu fir-reġjun ta’ Nord Pas-de-Calais. Hija tikkontribwixxi wkoll għad-dħul li jirċievi l-port ta’ Calais għas-servizzi pprovduti għall-bastimenti u għall-merkanzija. Fl-2008, SeaFrance kienet ukoll l-ewwel xerrej ta’ prodotti/servizzi mhux relatati mal-port li kull sena jirrappreżentaw EUR 130 miljun ta’ provvisti, servizzi, oġġetti ta’ konsum, tiswija u manutenzjoni li madwar 36 % isiru fir-reġjun ta’ Nord Pas-de-Calais. Is-CCI iżżid tgħid li l-port ta’ Calais għandu rwol ewlieni fl-iżvilupp ekonomiku ta’ Pas-de-Calais.
(92)
Skont is-CCI, it-tneħħija ta’ SeaFrance se taffettwa l-iżvilupp tal-port ta’ Calais b’mod sinifikanti minħabba t-tnaqqis tal-impjiegi u tal-qligħ dirett u indirett iġġenerat mill-kumpanija. Ir-reġjun ta’ Nord Pas-de-Calais ukoll irrikonoxxa l-implimentazzjoni tal-proġett “Port 2015”, li jipprevedi l-estensjoni tal-port, il-bini ta’ baċir ġdid u l-iżvilupp tal-istrutturi eżistenti. Dan il-proġett huwa bbażat fuq previżjonijiet ta’ attività li qiegħdin f’riskju li jiġu affettwati b’mod serju f’każ tat-tneħħija ta’ SeaFrance.
(93)
Barra minn hekk, is-CCI tibża’ mill-ħolqien tad-duwopolju ta’ Eurotunnel u P&O li jkollu impatt negattiv fuq il-prezzijiet u s-servizzi, jekk SeaFrance kellha titneħħa.
(94)
Is-CCI tikkonkludi li ż-żamma tal-attività ta’ SeaFrance hija meħtieġa fil-kuntest tal-kompetizzjoni attwali aktar u aktar minħabba li l-previżjonijiet tat-traffiku qed jiżdiedu l-aktar għat-trasport tal-merkanzija.
5.2.6. L-osservazzjonijiet tal-unjoni CFDT
(95)
Permezz tal-ittra tad-29 ta’ Lulju 2011, is-Syndicat Maritime Nord (minn hawn ‘il quddiem “l-SMN”) li tagħmel parti mis-CFDT ikkomunikat l-osservazzjonijiet tagħha lill-Kummissjoni.
(96)
L-SMN l-ewwel nett tenfasizza li sa mill-ħolqien tagħha fl-1996, SeaFrance qatt ma ġiet rikapitalizzata mill-azzjonist uniku tagħha, l-SNCF. SeaFrance għalhekk kellha ġġarrab it-tiġdid tal-flotta tagħha fuq il-kapital proprju tagħha u dan affettwa bil-kbir ir-riżervi ta’ flus tal-intrapriża.
(97)
L-SMN tfakkar ukoll id-diskrepanzi li jeżistu bejn il-leġiżlazzjoni soċjali tar-Renju Unit u l-leġiżlazzjoni Franċiża (aktar sigħat ta’ xogħol mir-Renju Unit li mhumiex kollha ikkumpensati b’ekwipaġġ iżgħar fi Franza). Minħabba l-proporzjon ta’ bejn l-ispejjeż tal-persunal u l-fatturat, l-SMN tinsisti fuq il-fatt li SeaFrance m’għandhiex tendenza li tipprattika politika ta’ prezzijiet baxxi u tikkumpensa dan il-fatt mill-kwalità tas-servizzi offruti. Tfakkar ukoll li minħabba s-sehem mis-suq ta’ SeaFrance li jinsab ħafna wara dak tal-leaders tas-suq, kemm fil-qasam tal-merkanzija, u kemm fil-qasam tat-trasport tal-passiġġieri, SeaFrance ftit għandha impatt fuq il-livelli ta’ tariffi.
(98)
L-SMN tqis li l-impatti negattivi tal-waqgħa fil-valur tal-lira sterlina jkomplu jsiru anqas distinti għaliex l-infiq, b’mod partikolari l-infiq tekniku, kemm jista’ jkun huwa indikat f’liri sterlini.
(99)
L-SMN tqis li SeaFrance diġà naqqset bil-kbir in-numru ta’ vjaġġi u l-kapaċitajiet tat-trasport mill-2009 (- 30 % bħala frekwenza u - 25 % bħala volum) u li bl-erba’ bastimenti li qed joperaw bħalissa, SeaFrance laħqet id-daqs minimu li jippermetti frekwenza ta’ rotazzjoni biżżejjed biex tibqa’ kredibbli.
(100)
L-SMN fl-aħħar nett tfakkar li l-impjegati ta’ SeaFrance ma jifhmux li l-Kummissjoni ma tqisx il-konsegwenzi tar-ristrutturar suċċessiv implimentat, kemm f’termini ta’ kundizzjonijiet tax-xogħol kif ukoll f’termini tal-impjieg ma’ SeaFrance iżda wkoll fis-settur tal-impjieg ta’ Calais li huwa wieħed mill-aktar batuti fi Franza.
VI. L-OSSERVAZZJONIJIET TA’ FRANZA
6.1. L-osservazzjonijiet dwar ir-raġunjiet għad-diffikultajiet ta’ SeaFrance inġenerali
(101)
Fir-rigward tad-diffikultajiet ta’ SeaFrance, l-awtoritajiet Franċiżi jindikaw li l-elementi kkomunikati minn P&O huma fil-biċċa l-kbira żbaljati u li, kuntrarjament għall-qligħ ta’ SeaFrance kif ippreżentat minn P&O - li fih xi żbalji għas-snin 2002, 2004, 2005 u 2006 (ara l-premessa (40)), it-telf akkumulat ta’ SeaFrance bejn l-1996 u l-2010 jammonta għal EUR 151,4 miljun u mhux għal EUR 169 miljun. L-awtoritajiet Franċiżi bagħtu t-tabella li ġejja, li tirranġa l-iżbalji li jidhru fit-tabella mfassla minn P&O fl-ilment tagħha:
Sena
1996
1997
1998
1999
2000
2001
2002
2003
2004
2005
2006
2007
2008
2009
2010
Qligħ/telf ta’ SeaFrance (****)
-16,8
-1,7
2,8
2,6
-3,5
3,4
26,2
-2,4
4,9
-9,3
7,9
15,4
-20,9
-57,7
-36,2
(102)
L-awtoritajiet Franċiżi kkontestaw ir-raġunijiet għad-diffikultajiet ta’ SeaFrance imressqa minn P&O, jiġifieri, li l-valur tal-avvjament, ir-reputazzjoni u s-sehem mis-suq ta’ SeaFrance li jikkonċerna l-merkanzija naqsu b’mod sinifikanti l-aktar minħabba interruzzjonijiet frekwenti fis-servizz u l-għarfien mis-suq tad-diffikultajiet ta’ SeaFrance (ara l-premessa (42)). Huma opponew l-osservazzjonijiet tal-klijenti ta’ SeaFrance li jenfasizzaw il-kwalità tas-servizzi pprovduti mill-kumpanija u l-progress miksub matul dawn l-aħħar snin sabiex titjieb il-kwalità tas-servizzi pprovduti (ara l-premessi (85) sa (89)).
(103)
Bi tweġiba għall-argument tal-kompetituri ta’ SeaFrance, li skonthom il-persunal tal-intrapriża se jkun eċċessiv, l-awtoritajiet Franċiżi fakkru li SeaFrance wettqet tnaqqis kbir fil-persunal, li fl-aħħar tneħħew kważi 725 kariga, u din il-miżura drastika għandha tippermetti li jerġa’ jinkiseb proporzjon ta’ bejn l-spejjeż tal-persunal u l-fatturat ta’ 26 % fl-2013. Dan il-proporzjon jibqa’ ftit aktar għoli minn dawk miksuba minn Eurotunnel u Irish Ferries. Madankollu, l-attivitajiet ta’ SeaFrance huma pjuttost differenti fl-implimentazzjoni tagħhom minn dawk tal-mexxej tal-mina ta’ taħt il-Manche, li l-proporzjon tiegħu kien ta’ 22.5 % fl-2010 u mhuwiex possibbli, fil-kuntest tal-bandiera Franċiża, li SeaFrance tikseb proporzjon daqshekk baxx bħall-Irish Ferries, li l-bastimenti tagħhom iġorru bandiera Ċiprijotta. L-awtoritajiet Franċiżi jqisu li fir-rigward tal-isforz konsiderevoli ta’ SeaFrance relatati mat-tnaqqis tal-impjiegi, il-proporzjon ta’ bejn l-ispejjeż tal-persunal u l-fatturat ta’ 26 % huwa biżżejjed biex jippermetti li SeaFrance tibqa’ kompetittiva. Huma jispeċifikaw li l-livell ta’ pagi mħallsa minn SeaFrance jirriżulta mil-leġiżlazzjoni soċjali Franċiża li hija aktar protettiva minn dik tal-Istati fejn huma stabbiliti l-kompetituri, speċjalment dik tar-Renju Unit, b’mod partikolari fir-rigward tal-paga minima.
(104)
Il-flotta ta’ SeaFrance, kif definita fil-pjan tar-ristrutturar, se tkun waħda adattata. Kuntrarjament, hija nħolqot speċifikament għar-rotta ta’ bejn Calais u Dover, ħlief għall-bastiment Molière, li kellu jkun soġġett għax-xogħlijiet ta’ konverżjoni biex jiġi adattat għat-trasport marittimu fil-baħar tat-Tramuntana. Fir-rigward tal-argument ta’ P&O li l-maniġment ta’ SeaFrance mhux se jkun indipendenti biżżejjed mill-Istat u mill-poter soċjali biex imexxi l-intrapriża b’mod effikaċi, l-awtoritajiet Franċiżi jqisu li din l-affermazzjoni mhija bbażata fuq l-ebda każ prima facie.
6.2. Osservazzjonijiet dwar is-sitwazzjoni kompetittiva tas-suq ta’ Dover/Calais
(105)
L-awtoritajiet Franċiżi joġġezzjonaw għall-allegazzjonijiet ta’ P&O, Eurotunnel u CLdN dwar il-kapaċità żejda strutturali tas-suq. Skont dawn, il-kapaċità żejda nnotata fil-biċċa l-kbira kienet minħabba raġunijiet temporanji (speċjalment il-kriżi ekonomika li pprovokat tnaqqis fit-traffiku tal-merkanzija u żieda fir-rata tal-kambju tal-isterlina). Fuq il-bażi tal-previżjonijiet tat-tkabbir stabbiliti qabel il-kriżi, xi operaturi kienu żiedu l-kapaċitajiet tagħhom għalkemm it-tkabbir mistenni ma kienx sar minħabba r-reċessjoni ekonomika. L-awtoritajiet Franċiżi rreferew għax-xogħlijiet ta’ analiżi tas-suq imwettqa mid-Dover Harbour Board fl-2005 (24) u l-2008 (25) li jindikaw tkabbir fit-tul tal-volumi tal-merkanzija.
(106)
Franza tqis li t-tħassib ta’ ċerti klijenti ta’ SeaFrance dwar il-ħolqien ta’ monopolju ta’ P&O għat-trasport tal-prodotti perikolużi fir-rotta ta’ bejn Calais u Dover (ara l-premessi (83) u (87)) mhuwa bbażat fuq l-ebda raġuni. Fil-fatt, peress li ma teżisti l-ebda regolamentazzjoni nazzjonali jew internazzjonali li tipprojbixxi t-trasport ta’ materjali perikolużi fuq il-car-ferries, SeaFrance tista’ tippjana li twettaq trasport bħal dan waqt il-vjaġġi b’numru baxx ta’ passiġġieri, bħal pereżempju ċerti vjaġġi ta’ billejl.
6.3. L-osservazzjonijiet dwar il-kompatibbiltà tal-għajnuna għar-ristrutturar
(107)
Fir-rigward tal-kompatibbiltà tal-miżuri notifikati fil-qafas tal-pjan tar-ristrutturar, l-awtoritajiet Franċiżi pprovdew ir-risposti li ġejjin għad-dubji espressi mill-Kummissjoni dwar ir-ritorn għall-vijabbiltà fit-tul mistennija mill-pjan tar-ristrutturar, dwar il-prevenzjoni ta’ kull distorsjoni eċċessiva tal-kompetizzjoni u dwar il-kontribuzzjoni proprja ta’ SeaFrance għall-pjan ta’ ristrutturar.
6.3.1. Dwar ir-ritorn għall-vijabbiltà fit-tul u l-pjan tar-ristrutturar
(108)
L-awtoritajiet Franċiżi jiġġustifikaw li l-koeffiċjenti tal-okkupanza mistennija fis-snin li ġejjin se jkunu ogħla minn dawk innotati fil-passat permezz tal-implimentazzjoni sa mill-2006 ta’ sistema ġdida ta’ informazzjoni li tippermetti li jsir l-aħjar użu mill-okkupanza ta’ dawn il-bastimenti u li din tiġi organizzata. Skont dawn, din is-sistema ppermettiet b’mod partikolari li jiġu identifikati l-vjaġġi bi profitt baxx u li dawn jitneħħew mill-offerta ta’ SeaFrance. Barra minn hekk, l-awtoritajiet Franċiżi jinsistu fuq il-fatt li bejn l-2000 u l-2007, perjodu kkunsidrat mill-Kummissjoni, l-attività operattiva ta’ SeaFrance kienet organizzata taħt l-għamla ta’ shuttles u dan sar indipendentement mill-kobor tad-domanda.
(109)
L-awtoritajiet Franċiżi jiġġustifikaw ukoll ir-rata tal-okkupanza aktar baxxa tal-kompetituri ta’ SeaFrance permezz tal-metodu ta’ ħidma magħżul minn dawn. Għalhekk, skont dawn, P&O tagħmel użu minn numru kbir ta’ bastimenti u minn offerta ta’ shuttles li jaffettwaw it-tnaqqis fir-rata tal-okkupanza. Fir-rigward ta’ DFDS, l-ispeċjalizzazzjoni tal-bastimenti tagħha tipprojbixxi l-organizzazzjoni tat-tagħbija tagħha skont il-profitt individwali tagħha. Barra minn hekk, minħabba t-tul tal-vjaġġi tagħha, DFDS se tkun ristretta għal offerta li tvarja fuq perjodi twal. Fl-aħħar nett, il-kapaċità kbira tal-bastimenti tagħha se tnaqqas awtomatikament ir-rati medji tal-okkupanza ta’ DFDS minħabba l-vjaġġi b’domanda baxxa.
(110)
Barra minn hekk, l-awtoritajiet Franċiżi kellhom reazzjoni għad-dubji tal-Kummissjoni u għall-osservazzjonijiet ta’ partijiet terzi fir-rigward tat-teħid inkunsiderazzjoni tar-riskji (l-ispejjeż tal-karburant, id-deprezzament tal-lira sterlina) meħtieġ għall-valutazzjoni tal-kredibbiltà tal-pjan ta’ ristrutturar. L-ewwel nett jenfasizzaw li l-politika ta’ kopertura finanzjarja taħt forma ta’ swaps se tiġi adottata minn SeaFrance minn meta toħroġ mill-proċedura ta’ riorganizzazzjoni ġudizzjarja. Huma mbagħad jispjegaw li l-kumpanija tapplika Bunker Ajustement Factor (minn hawn ‘il quddiem “BAF”) li jkopri madwar 40 % tal-ispiża inkrimentali marbuta maż-żieda fil-prezzijiet tal-karburant ta’ aktar minn EUR 285 għal kull tunnellata u li wara l-2015, il-BAF se jkun issupplimentat minn taxxa ġdida li tqis l-obbligu ta’ konsum tal-karburant sa 0.1 % ta’ konenut tal-kubrit.
(111)
Fir-rigward tad-deprezzament tal-lira sterlina, l-awtoritajiet Franċiżi l-ewwel nett jispeċifikaw li l-politika ta’ kopertura ta’ parti mill-bilanċi ta’ kull xahar f’liri sterlini permezz ta’ bejgħ bil-quddiem ibbażat fuq il-baġit miżmum, li ġiet interrotta minħabba l-proċedura ta’ riorganizzazzjoni ġudizzjarja, se terġa’ tiġi applikata mill-ġdid sa mit-tmiem ta’ din il-proċedura. […]
(112)
Fir-rigward tal-miżuri l-oħrajn imsemmija fil-premessa (96) tad-deċiżjoni tal-ftuħ, l-awtoritajiet Franċiżi jispeċifikaw li l-effetti tagħhom ma ġewx ikkunsidrati fil-pjan tan-negozji għaliex diffiċli jiġu kkwantifikati. Madankollu, dawn il-miżuri x’aktarx se jwasslu għal tifdil.
(113)
Finalment, l-awtoritajiet Franċiżi jfakkru li l-proporzjon bejn l-ispejjeż tal-persunal u l-fatturat għandu jinbidel minn [20 sa 25]% fl-2012 għal [20 sa 25]% fl-2019. Dan se jsir jixbah il-proporzjonijiet tal-kompetituri ta’ SeaFrance.
6.3.2. Dwar il-prevenzjoni ta’ kull distorsjoni eċċessiva tal-kompetizzjoni
(114)
Fir-rigward tal-prevezjoni ta’ kull distorsjoni eċċessiva tal-kompetizzjoni, l-awtoritajiet Franċiżi jixtiequ jikkonfermaw li l-bejgħ taż-żewġ bastimenti, ir-Renoir u s-Cézanne, sar fis-7 ta’ Lulju 2011 għall-prezz ta’ USD [0 sa 10] miljuni EUR [0 sa 10] miljuni).
6.3.3. Dwar il-kontribuzzjoni proprja ta’ SeaFrance għall-pjan tar-ristrutturar
(115)
Skont l-awtoritajiet Franċiżi, l-ewwel parti tal-kontribuzzjoni proprja ta’ SeaFrance għall-pjan ta’ ristrutturar tikkonsisti mill-qligħ mill-bejgħ tal-bastimenti Renoir u Cézanne, kif ukoll mill-qligħ mistenni mill-bejgħ tal-bastiment Nord Pas de Calais.
(116)
L-awtoritajiet Franċiżi jqisu wkoll li ż-żewġ selfiet deskritti fil-premessi (28) sa (33) huma eżentati mill-għajnuna mill-Istat u li s-self ta’ EUR 99.8 miljun għandu jiġi kkunsidrat bħala kontribuzzjoni proprja. Skont l-awtoritajiet Franċiżi, biex tevalwa l-preżenza ta’ għajnuna, il-Kummissjoni għandha tibbaża ruħha biss fuq il-Komunikazzjoni dwar ir-rati ta’ referenza. Huma jinnutaw li l-Kummissjoni applikat din il-Komunikazzjoni fid-deċiżjoni tal-ftuħ tagħha rigward is-self mogħti lil ČSA - Czech Airlines mill-entità pubblika Osinek (26) u fid-deċiżjoni dwar is-selfiet mogħtija mill-bank Ungeriż tal-iżvilupp favur produttur Ungeriż tal-fertilizzanti Péti Nitrogénmüvek (27). Huma jqisu li, għar-raġunijiet deskritti fil-premessi (28) sa (33), iż-żewġ selfiet ma jikkostitwixxux għajnuna.
VII. Il-VALUTAZZJONI TAL-MIŻURI TA’ GĦAJNUNA
7.1. L-eżistenza ta’ għajnuna
(117)
Skont l-Artikolu 107(1) tat-TFUE “sakemm ikun affettwat il-kummerċ bejn l-Istati Membri, l-għajnuna mogħtija mill-Istati jew permezz ta’ riżorsi tal-Istat taħt kwalunkwe għamla li xxekkel jew thedded li xxekkel il-kompetittività billi tiffavorixxi ċerti impriżi jew ċerti produzzjonijiet, hija inkompatibbli mas-suq intern.”
(118)
Il-kwalifika ta’ miżura bħala għajnuna mill-Istat tassumi li l-kundizzjonijiet kumulattivi li ġejjin ikunu sodisfatti, jiġifieri li: 1) il-miżura inkwistjoni tkun tagħti vantaġġ 2) dan il-vantaġġ jingħata permezz tar-riżorsi tal-Istat, 3) dan il-vantaġġ ikun selettiv u 4) il-miżura inkwistjoni tkun ixxekkel jew thedded li xxekkel il-kompetizzjoni u tkun tista’ taffettwa l-kummerċ bejn l-Istati Membri (28).
(119)
Din id-deċiżjoni tkopri tliet miżuri ta’ għajnuna: ir-rikapitalizzazzjoni u ż-żewġ selfiet deskritti fil-premessi (28) sa (33).
7.1.1. Ir-rikapitalizzazzjoni ta’ SeaFrance
(120)
L-awtoritajiet Franċiżi jqisu huma stess fin-notifika tagħhom li ż-żieda fil-kapital li qed tibbenefika minnha SeaFrance tikkostitwixxi għajnuna mill-Istat. Permezz tan-notifika tagħhom, l-awtoritajiet Franċiżi jammettu li l-miżura ta’ rikapitalizzazzjoni hija imputabbli lill-Istat u li tagħti vantaġġ selettiv lill-kumpanija SeaFrance biss.
(121)
Fir-rigward tal-eżistenza ta’ vantaġġ, il-Kummissjoni tqis li, għar-raġunijiet li se jiġu spjegati fit Taqsima 7.2.1, SeaFrance hija intrapriża f’diffikultà. Minħabba s-sitwazzjoni deterjorata ħafna ta’ SeaFrance u l-pożizzjoni ta’ riorganizzazzjoni ġudizzjarja tagħha, il-kumpanija ma tistax tikkonfronta l-implimentazzjoni tal-pjan tar-ristrutturar u l-ħtiġijiet tal-flus tagħha. F’tali kundizzjonijiet, operatur privat ma jkunx ikkontribwixxa kapital. Barra minn hekk, l-awtoritajiet Franċiżi ma ppruvawx juru wkoll li l-qligħ mistenni jikkorrispondi ma’ dak li jkun talab investitur privat. Il-miżura għalhekk tikkostitwixxi vantaġġ selettiv peress li SeaFrance biss tibbenefika minnu. Dan jingħata permezz tar-riżorsi pubbliċi, peress li l-SNCF hija intrapriża pubblika. Dan huwa imputabbli lill-Istat.
(122)
Fir-rigward tal-effett fuq il-kompetizzjoni u l-impatt fuq il-kummerċ fi ħdan l-Unjoni, jeħtieġ li jiġi mfakkar li, skont ġurisprudenza stabbilita, minn meta intrapriża topera f’settur fejn hemm kompetizzjoni effettiva min-naħa tal-produtturi ta’ Stati Membri differenti, kull għajnuna li din l-intrapriża tibbenefika minnha min-naħa tas-setgħat pubbliċi x’aktarx li taffettwa l-kummerċ bejn l-Istati Membri u xxekkel il-kompetizzjoni, sakemm iż-żamma tagħha fis-suq tkun tipprevjeni l-intrapriżi kompetituri milli jżidu s-sehem fis-suq tagħhom (29).
(123)
F’dan ir-rigward, il-fatt li settur ekonomiku jiġi liberalizzat fuq il-livell tal-Unjoni jikkostitwixxi element ta’ prova li l-għajnuna jista’ jkollha effett reali jew potenzjali fuq il-kompetizzjoni u l-kummerċ bejn l-Istati Membri (30).
(124)
F’dan il-kuntest, jeħtieġ li wieħed jiftakar li r-Regolament (KEE) Nru 4055/86 tal-Kunsill tat-22 ta’ Diċembru 1986 li japplika l-prinċipju tal-libertà li jiġu pprovduti servizzi lit-trasport bil-baħar bejn l-Istati Membri u bejn l-Istati Membri u pajjiżi terzi (31), illiberalizza t-trasport bil-baħar kompletament bejn l-Istati Membri sa mill-1 ta’ Jannar 1993.
(125)
F’dan il-każ, kif ġie nnotat qabel, teżisti kompetizzjoni bejn l-istess mezzi tat-trasport mal-operaturi marittimi l-oħrajn, f’settur liberalizzat, kif ukoll kompetizzjoni bejn trasport intermodali, speċjalment mat-trasport bil-ferrovija (32).
(126)
Il-Kummissjoni kkonkludiet li l-miżura ta’ rikapitalizzazzjoni x’aktarx li ssaħħaħ il-pożizzjoni tal-intrapriża meta mqabbla ma’ dik tal-kompetituri tagħha fil-kummerċ ta’ bejn l-Istati Membri tal-Unjoni. Għalhekk il-miżura taffettwa l-kummerċ bejn l-Istati Membri u toħloq riskju ta’ distorsjoni tal-kompetizzjoni.
(127)
Fid-dawl ta’ dan kollu li ntqal, il-Kummissjoni tqis li l-miżura inkwistjoni tikkostitwixxi għajnuna mill-Istat skont l-Artikolu 107 (1) tat-TFUE.
7.1.2. Is-selfiet deskritti fil-premessi (28) sa (33)
(128)
Franza tqis li ż-żewġ selfiet deskritti fil-premessi (28) sa (33) ingħataw skont il-kundizzjonijiet tas-suq u għalhekk josservaw il-prinċipju tal-investitur privat f’ekonomija tas-suq (ara l-premessa (116)).
(129)
Il-Kummissjoni ma taqbilx ma’ din l-analiżi. Fil-fatt, f’dan il-każ, l-SNCF diġà tat għajnuna lil SeaFrance, speċjalment l-għajnuna għas-salvataġġ, u qet tippjana li tagħti għajnuna ġdida, jiġifieri r-rikapitalizzazzjoni. Is-selfiet għandhom l-istess għan tal-għajnuniet l-oħrajn, jiġifieri s-salvataġġ u r-ristrutturar ta’ SeaFrance. Huma se jingħataw meta SeaFrance tkun intrapriża f’diffikultà u fl-istess ħin li tingħata l-għajnuna għar-ristrutturar. Dan huwa ċar fir-rigward tas-self ta’ EUR 99.7 miljun, li għandu l-għan - bħar-rikapitalizzazzjoni - li jippermetti lil SeaFrance tlaħħaq mal-ħtiġijiet tal-kapital kurrenti tagħha. Madankollu, dan jgħodd ukoll għas-self ta’ EUR [40 sa 70] miljun, li jservi għall-finanzjament mill-ġdid u r-riakkwist aktar kmieni milli kien previst tal-kuntratt ta’ kera li jikkonċerna l-bastiment Molière. Fil-fatt, il-finanzjament tal-metodi tal-produzzjoni, f’dan il-każ tal-bastiment, huwa totalment relatat mal-attività ta’ kuljum ta’ SeaFrance. Permezz tal-finanzjament mill-ġdid u r-riakkwist antiċipat tal-kera, SeaFrance qed timmira li tnaqqas l-ispejjeż operattivi tagħha, fil-kuntest tar-ristrutturar tal-intrapriża. Konsegwentement, is-self ta’ EUR [40 sa 70] miljun jappartjeni wkoll għal- loġika ta’ ristrutturar ta’ SeaFrance.
(130)
Fis-sentenza tagħha BP Chemicals, il-Qorti Ġenerali kkjarifikat li f’sitwazzjoni bħal din, għandhom jiġu analizzati s-selfiet, mill-perspettiva tal-għajnuna mill-Istat, mhux biss waħidhom, iżda flimkien mal-miżuri l-oħrajn. (33)
(131)
Skont is-sentenza tal-Qorti Ġenerali, huwa minnu li s-sempliċi fatt li intrapriża pubblika kienet diġà għamlet injezzjonijiet ta’ kapital li jikkwalifikaw bħala “għajnuna” għall-kumpanija sussidjarja tagħha ma jeskludix, a priori, il-possibbiltà li miżura oħra tista’ tiġi kkwalifikata bħala operazzjoni li tissodisfa l-kriterju tal-investitur privat f’ekonomija tas-suq. Madankollu, il-Qorti Ġenerali tqis li, f’każ li jikkonċerna tliet injezzjonijiet kapitali magħmula mill-istess investitur matul perjodu ta’ sentejn, fejn l-ewwel tnejn ma ġabu l-ebda qligħ, il-Kummissjoni trid tiddeċiedi jekk it-tielet injezzjoni tistax titqies b’mod raġonevoli bħala separata mill-ewwel tnejn u kkunsidrata, għall-finijiet tal-kriterju ta’ investitur privat, bħala investiment indipendenti.
(132)
Il-Qorti Ġenerali tqis li fost l-elementi rilevanti sabiex tiddetermina jekk il-miżura addizzjonali tistax raġonevolment tiġi separata mill-ewwel tnejn, u kkunsidrata, fir-rigward tal-kriterju tal-investitur privat, bħala investiment indipendenti, wieħed isib il-kronoloġija tal-injezzjonijiet kapitali inkwistjoni, l-għan tagħhom, u s-sitwazzjoni tal-kumpanija sussidjarja fiż-żmien meta ttieħdet kull deċiżjoni biex issir kull waħda mill-injezzjonijiet.
(133)
Franza ma toġġezzjonax għall-fatt li r-rikapitalizzazzjoni tikkostitwixxi għajnuna, għaliex din m’għandha l-ebda prospett li tikseb qligħ li jikkorrispondi ma’ dak li jkun diġà talab investitur privat. Dan jirriżulta wkoll mit-tabella li tidher fil-premessa (35), li tindika l-ħtieġa għall-finanzjament għall-perjodu mill-2011 sal-2017. Fil-fatt, l-intrapriża m’għandhiex tiddistribwixxi dividendi matul dan il-perjodu. Meta jiġu kkunsidrati l-ispejjeż konsiderevoli li jirrappreżentaw il-ħlas ta’ imgħaxijiet u tal-ammont tas-selfiet deskritti fil-premessi (28) sa (33) u tal-marġni ta’ profitt baxx previst fil-pjan ta’ ristrutturar, jidher li din is-sitwazzjoni x’aktarx se ddum aktar mill-2017 sar-rimborż sħiħ tas-selfiet fl-2023. Madankollu, investitur privat f’industrija klassika bħal dik tat-trasport bil-baħar ma jaċċettax in-nuqqas totali tal-qligħ fuq l-investiment ta’ EUR 166.3 miljun għal perjodu ta’ 12-il sena. Peress li ż-żewġ selfiet kellhom l-istess għan bħar-rikapitalizzazzjoni, jiġifieri l-finanzjament tal-ispejjeż tar-ristrutturar, is-sitwazzjoni ekonomika tal-intrapriża ma nbidlitx (hija tinsab f’diffikultà) u peress li s-selfiet jingħataw fl-istess waqt bħar-rikapitalizzazzjoni, dawn is-selfiet ma setgħux raġonevolment jiġu separati mill-għajnuna għas-salvataġġ u tar-rikapitalizzazzjoni.
(134)
Meta jitqiesu flimkien, il-qligħ tal-għajnuna għas-salvataġġ u tar-rikapitalizzazzjoni u taż-żewġ selfiet huwa inqas mill-qligħ li jitlob investitur privat f’ekonomija tas-suq. Fil-fatt, kif ġie spjegat, l-SNCF ma tista’ tistenna l-ebda qligħ fuq ir-rikapitalizzazzjoni qabel l-2023. Anki jekk meta jitqies individwalment, il-qligħ fuq iż-żewġ selfiet ikun jikkorrispondi għall-kundizzjonijiet tas-suq - quod non -, dan ma jkunx biżżejjed biex il-miżuri fl-intier tagħhom isiru konformi mal-prinċipju tal-investitur privat f’ekonomija tas-suq. L-iżviluppi segwenti għalhekk huma ppreżentati sussidjarjament.
(135)
L-awtoritajiet Franċiżi jirreferu għall-Komunikazzjoni dwar ir-rati ta’ referenza biex jiġġustifikaw in-nuqqas ta’ għajnuna fir-rigward taż-żewġ selfiet. Huma jqisu li meta tiġi kkunsidrata s-sitwazzjoni tal-intrapriża (CCC) u tal-livell tal-kollateral (normali) offrut, ir-rata għandha togħla għal 8,55 %, jiġifieri r-rata EURIBOR ta’ sena flimkien ma’ 650 punt bażi. L-awtoritajiet Franċiżi jemmnu li din hija applikazzjoni konservattiva tal-Komunikazzjoni dwar ir-rati ta’ referenza.
(136)
Anki kieku ż-żewġ selfiet kellhom jitqiesu waħidhom - quod non -, l-awtoritajiet Franċiżi ma jkunux urew li ngħataw b’rata tas-suq.
(137)
F’dan ir-rigward, il-Kummissjoni l-ewwel nett tenfasizza li, kif huwa mfakkar fl-ewwel paragrafu tal-Komunikazzjoni dwar ir-rati ta’ referenza - “dawn ir-rati jservu bħala indikaturi tar-rata tas-suq u jippermettu li titkejjel l-ekwivalenti tal-għotja ta’ għajnuna mill-Istat, b’mod partikolari meta din titħallas bin-nifs, u li jiġu kkalkolat l-elementi ta’ għajnuna li jirriżulta minn skemi ta’ sussidju fuq l-imgħax. Dawn jintużaw ukoll biex tiġi vverifikata l-konformità mar-regola de minimis u mar-regolamenti dwar l-eżenzjoni ta’ kategorija” (34). Il-Komunikazzjoni dwar ir-rati ta’ referenza għalhekk ma tistax torbot lill-Kummissjoni fl-applikazzjoni tal-prinċipju ta’ operatur privat f’ekonomija tas-suq, b’mod partikolari f’sitwazzjonijiet fejn tkun disponibbli dejta reali tas-suq li tkun tassew differenti minn dik li tirriżulta mill-metodoloġija stabbilita f’din il-Komunikazzjoni.
(138)
F’dan il-każ, filwaqt li tiġi meqjusal-identità komuni ta’ min jagħti l-għajnuna u ta’ min jipprovdi s-self, il-Kummissjoni għandha tibbaża ruħha fuq atturi esterni tal-SNCF sabiex tiżgura li r-remunerazzjoni proposta tkun tikkorrispondi b’mod effettiv ma’ remunerazzjoni tas-suq. Il-Kummissjoni talbet lill-awtoritajiet Franċiżi għal diversi drabi biex jagħtu eżempju ta’ offerta ta’ stabbiliment finanzjarju indipendenti. Din l-offerta qatt ma ngħatat.
(139)
Barra minn hekk, il-Kummissjoni wettqet ukoll studju tas-suq. Skont l-istimi tal-Kummissjoni, għal livell ta’ kollateral normali, biex ikunu jikkonformaw mas-suq, ir-rati tas-self għandhom ikunu ta’ madwar 14 % (rata ta’ swap fuq 5 snin ta’ 2,825 % (35) + medja tas-CDS (36) taħt B- (jiġifieri CCC) ta’ 11,18 % + primjum ta’ 0,2 %). Dan jikkorrispondi mad-dejta osservata fix-xhur ta’ April, Mejju u Ġunju 2011. Barra minn hekk, minkejja t-talbiet ripetuti tal-Kummissjoni (37), l-awtoritajiet Franċiżi qatt ma ppreżentaw kwotazzjoni jew offerta ta’ rata mingħand bank privat.
(140)
Il-Kummissjoni talbet ukoll lill-awtoritajiet Franċiżi għal diversi drabi (38) biex iqisu l-finanzjament estern u biex jipprovdu kwotazzjoni jew offerta ta’ rata mingħand bank kummerċjali. Ma saret l-ebda azzjoni formali għal dawn is-suġġerimenti.
(141)
Finalment, l-argumenti mressqa mill-awtoritajiet Franċiżi fil-premessa (116) li skonthom il-Kummissjoni applikat il-Komunikazzjoni dwar ir-rati ta’ referenza fiż-żewġ proċeduri reċenti ma jistgħux jiġu aċċettati. Fil-fatt, fir-rigward ta’ dawn iż-żewġ proċeduri li waħda minnhom għadha għaddejja, il-problema kienet differenti. Fir-rigward ta’ Péti Nitrogénmüvek, il-miżuri kollha eżaminati kienu jikkostitwixxu għajnuna mill-Istat. Fir-rigward ta’ Osinek, il-Kummissjoni għadha ma ħaditx id-deċiżjoni finali u meta ngħata s-self, ma kienet ġiet innotifikata l-ebda miżura ta’ għajnuna.
(142)
Il-Kummissjoni tikkonkludi li s-selfiet iservu sabiex jiffinanzjaw il-kontribuzzjoni proprja u l-eżerċizzju antiċipat tal-opzjoni ta’ xiri tal-bastiment Molière li wkoll jagħtu vantaġġ lil SeaFrance. Għar-raġunijiet spjegati fil-premessi (121) sa (126), it-tliet kundizzjonijiet l-oħrajn (il-vantaġġ selettiv mogħti permezz ta’ riżorsi pubbliċi, l-effett fuq il-kompetizzjoni u l-impatt tal-kummerċ intra-Komunitarju) ta’ eżistenza ta’ għajnuna wkoll huma sodisfatti. Dawn is-selfiet għalhekk jikkostitwixxu għajnuna mill-Istat.
7.1.3. L-għajnuna għas-salvataġġ
(143)
Minħabba r-raġunijiet spjegati fil-premessi (30) sa (47) tad-Deċiżjoni tal-Kummissjoni tat-18 ta’ Awwissu 2010, is-self mogħti mill-SNCF lil SeaFrance bħala għajnuna għas-salvataġġ jikkostitwixxi għajnuna skont l-Artikolu 107(1) tat-TFUE.
7.2. Il-kompatibbiltà tat-tliet miżuri ta’ għajnuna
(144)
Meta jiġi kkunsidrat l-għan tat-tliet miżuri ta’ għajnuna għar-ristrutturar inkwisjoni kif ukoll tal-allegazzjonijiet tal-awtoritajiet Franċiżi fil-qafas tan-notifiki tagħhom, il-Kummissjoni tqis li l-kompatibbiltà tat-tliet miżuri ta’ għajnuna mas-suq intern għandha tiġi analizzata skont l-Artikolu 107(3)(c) tat-TFUE kif ukoll fid-dawl tal-linji gwida.
7.2.1. Eliġibbiltà: intrapriża f’diffikultà
(145)
Biex tkun tista’ tibbenefika minn għajnuna għar-ristrutturar, intrapriża għandha tkun tista’ tiġi kkunsidrata bħala intrapriża f’diffikultà skont it-Taqsima 2.1 tal-linji gwida.
(146)
F’dan ir-rigward, il-Kummissjoni tqis li SeaFrance tikkostitwixxi intrapriża f’diffikultà skont il-punt 10 (a) tal-linji gwida peress li tilfet aktar min-nofs tal-kapital azzjonarju tagħha, minn EUR 81,7 miljun fl-2007 għal EUR 57,7 miljun fl-2008 u għal EUR 0,69 miljun fl-2009 (jiġifieri tnaqqis ta’ aktar minn 100 % ta’ EUR 82,4 miljun bejn l-2007 u l-2009), u li aktar minn kwart tal-kapital tagħha jkun intilef matul l-aħħar tnax-il xahar, minn EUR 57,7 miljun fl-2008 għal EUR - 0,69 miljun fl-2009.
(147)
Barra minn hekk, SeaFrance tista’ tiġi kkunsidrata wkoll bħala kumpanija f’diffikultà skont il-punt 10 (c) tal-linji gwida peress li tissodisfa l-kundizzjonijiet li tkun soġġetta għal proċedura kollettiva ta’ falliment. Fil-fatt, kif ġie indikat fil-premessa (10), SeaFrance ġiet soġġetta għal riorganizzazzjoni ġudizzjarja fit-30 ta’ Ġunju 2010 mill-Qorti Kummerċjali ta’ Pariġi.
(148)
Barra minn hekk, tissodisfa wkoll il-kundizzjonijiet stabbiliti fil-punt 13 tal-linji gwida peress li, għalkemm hija parti mill-grupp SNCF, SeaFrance qed iġġarrab diffikultajiet speċifiċi għaliha u li ma jirriżultawx minn allokazzjoni arbitrajrja tal-ispejjeż fi ħdan il-grupp.
7.2.2. Il-kontribuzzjoni proprja
(149)
Fid-deċiżjoni tal-ftuħ tal-proċedura ta’ investigazzjoni formali, il-Kummissjoni kkusidrat li l-kontribuzzjoni proprja ta’ SeaFrance u l-isforz tar-ristrutturar kien inċert u mhux biżżejjed fir-rigward tad-dispożizzjonijiet tal-linji gwida.
(150)
Fil-pjan tar-ristrutturar emendat, l-awtoritajiet Franċiżi pproponew kontribuzzjoni proprja ta’ SeaFrance li tammonta għal EUR [80 sa 130] miljun li tikkonsisti mill-miżuri li ġejjin:
-
self ta’ EUR 99,7 miljun sa 8,55 % maħsub biex jiffinanzja r-ristrutturar ta’ SeaFrance;
-
il-bejgħ previst tal-bastiment tal-merkanzija Nord-Pas-de-Calais (valur kummerċjali stmat ta’ EUR [0 sa 10] miljuni minn żewġ esperti indipendenti); u
-
il-bejgħ tal-bastimenti Renoir u Cézanne f’Lulju tal-2011 għal ammont ta’ USD [0 sa 10] miljuni, jiġifieri madwar EUR [0 sa 10] miljuni.
(151)
Skont il-punt 43 tal-linji gwida, “L-ammont u l-intensità tal-għajnuna għandhom ikunu limitati għall-minimu tal-ispejjeż tar-ristrutturar meħtieġ biex jitwettaq ir-ristrutturar skont il-mezzi finanzjarji disponibbli tal-intrapriża, tal-azzjonisti tagħha jew tal-grupp li tkun tifforma parti minnu. Din il-valutazzjoni se tqis kull għajnuna għas-salvataġġ mogħtija qabel. Il-benefiċjarji tal-għajnuna għandhom jagħtu kontribut sinifikanti għall-pjan ta’ ristrutturar mir-riżorsi tagħhom stess, inkluż permezz tal-bejgħ ta’ assi li mhumiex indispensabbli għas-sopravivenza tal-intrapriża, jew permezz ta’ finanzjament estern miksub bil-kundizzjonijiet tas-suq. Din il-kontribuzzjoni hija sinjal li jindika li s-swieq jemmnu fil-fattibbiltà tar-ritorn għall-vijabbiltà. Din għandha tkun reali, jiġifieri effettiva, mingħajr profitti potenzjali, bħall-fluss tal-flus, u għandha tkun għolja kemm jista’ jkun” (39).
(152)
Il-punt 7 tal-linji gwida jispeċifika wkoll li “jeħtieġ li jerġa’ jiġi affermat b’mod aktar ċar il-prinċipju li [il-kontribuzzjoni sostanzjali tal-benefiċjarju għar-ristrutturar] għandha tkun reali u ħielsa mill-għajnuna. Il-kontribuzzjoni tal-benefiċjarju għandha għan doppju: minn naħa waħda, din se turi li s-swieq (proprjetarji, kredituri) jemmnu fil-fattibbiltà tar-ritorn għall-vijabbiltà f’perjodu ta’ żmien raġonevoli. Min-naħa l-oħra, din se tiżgura li l-għajnuna għar-ristrutturar tkun limitata għall-minimu meħtieġ biex terġa’ tiġi stabbilita l-vijabbiltà filwaqt li tkun limitata d-distorsjoni tal-kompetizzjoni. […]” (40).
(153)
Il-ġurisprudenza tal-Unjoni enfasizzat ukoll li l-kontribuzzjoni proprja għandha tindika li s-swieq jemmnu fil-fattibbiltà tar-ritorn għall-vijabbiltà (41).
(154)
L-awtoritajiet Franċiżi infurmaw lill-Kummissjoni li l-bejgħ taż-żewġ bastimenti, jiġifieri r-Renoir u s-Cézanne, seħħ fis-7 ta’ Lulju 2011, għal ammont ta’ EUR 3,1 miljun.
(155)
Il-bejgħ ippjanat tal-bastiment tal-merkanzija Nord-Pas-de-Calais għandu jġib miegħu il-kontribuzzjoni ta’ SeaFrance li tirriżulta mill-bejgħ tal-bastimenti għal EUR [10 sa 20] miljun. Waqt in-notifika tal-pjan ta’ ristrutturar inizjali, l-awtoritajiet Franċiżi kienu impenjaw ruħhom biex jifirdu lil SeaFrance mill-bastimenti Renoir u Cézanne. Dawn iż-żewġ trasferimenti saru f’Lulju tal-2011. Il-prattika tad-teħid ta’ deċiżjonijiet tal-Kummissjoni stabbiliet li l-bejgħ ta’ assi fil-futur jista’ jiġi aċċettat bħala kontribuzzjoni proprja sakemm l-Istat Membru jkun ipprovda stima realistika tal-valur tas-suq tagħhom (42). F’dan il-każ, l-awtoritajiet Franċiżi pprovdew żewġ valutazzjonijiet tal-bastiment tal-merkanzija Nord-Pas-de-Calais magħmula minn żewġ esperti indipendenti, li t-tnejn jistabbilixxu l-valur tas-suq tal-bastiment għal madwar EUR [0 sa 10] miljuni. Il-Kummissjoni tosserva li wieħed miż-żewġ esperti kien ipprovda stima tal-valur tas-suq tal-bastimenti Renoir u Cézanne ta’ USD [0 sa 10 000 000] f’April 2011. Dawn it-tnejn inbiegħu għal valur ta’ USD [0 sa 10 000 000] f’Lulju 2011. Għalhekk, il-Kummissjoni l-ewwel nett tqis li l-istima tal-valur tas-suq tista’ titqies bħala waħda realistika u li l-bejgħ ippjanat tal-bastiment tal-merkanzija Nord-Pas-de-Calais hija aċċettabbli bħala kontribuzzjoni proprja.
(156)
L-ewwel nett, l-awtoritajiet Franċiżi speċifikaw li s-self ta’ EUR [40 sa 70] miljun maħsub għall-finanzjament tal-eżerċizzju tal-opzjoni ta’ xiri fuq il-bastiment Molière ma jikkostitwixxix kontribuzzjoni proprja addizzjonali. Fil-fatt, huwa jieħu post injezzjoni barra l-bilanċ li diġà kienet teżisti taħt il-kuntratt ta’ kiri fir-rigward tal-bastiment Molière. Għalhekk, dan mhuwiex ikkunsidrat fil-kalkolu tal-kontribuzzjoni proprja totali. Madankollu, safejn dan il-finanzjament jissostitwixxi finanzjament eżistenti, il-Kummissjoni għandha tiżgura li dan ukoll jissodisfa l-kriterji ta’ kompatibbiltà tal-kontribuzzjoni proprja, b’mod partikolari dak tan-nuqqas ta’ għajnuna.
(157)
Safejn is-selfiet jingħataw mill-SNCF f’konformità mal-punt 43 tal-linji gwida, il-Kummissjoni għandha tiżgura li dawn il-finanzjamenti jkunu eżentati mill-għajnuna u li jkunu jindikaw “li s-swieq jemmnu fil-fattibbiltà tar-ritorn għall-vijabbiltà.” Dan mhuwiex il-każ minħabba t-tliet raġunijiet li ġejjin li kull waħda minnhom se tkun biżżejjed biex issostni din il-konklużjoni
(158)
L-ewwel nett, kif indikat il-Kummissjoni fil-premessi (129) sa (142) tat-Taqsima 7.1.2 t’hawn fuq, il-kundizzjonijiet li huma soġġetti għalihom is-selfiet ma jikkorrispondux mal-kundizzjonijiet tas-suq.
(159)
Skont l-istimi tal-Kummissjoni, għal-livell ta’ kollateral normali, biex ikunu konformi mas-suq, ir-rati tas-selfiet, iridu jkunu ta’ madwar 14 % (rata “swap” fuq 5 snin ta’ 2,825 % (43) + medja tas-CDS (44) taħt B- (jiġifieri CCC) ta’ 11,18 % + primjum ta’ 0,2 %). Dan jikkorrispondi mad-dejta osservata fix-xhur ta’ April, Mejju u Ġunju 2011. Barra minn hekk, minkejja t-talbiet ripetuti tal-Kummissjoni (45), l-awtoritajiet Franċiżi qatt ma pprovdew kwotazzjoni jew offerta ta’ rata mingħand bank privat.
(160)
It-tieni nett, kif intwera fil-premessi (129) sa (142) tat-Taqsima 7.1.2, is-selfiet inkwistjoni stess jikkostitwixxu għajnuna mill-Istat. Għalhekk m’għandhomx jiġu kkunsidrati bħala kontribuzzjoni proprja li għandha tkun eżentata mill-għajnuna, f’konformità mat-Titolu ta’ qabel il-punt 43 tal-linji gwida.
(161)
It-tielet nett, u f’kwalunkwe każ, skont il-punti 7 u 43 tal-linji gwida, il-kontribuzzjoni reali sservi speċjalment biex turi li s-swieq jemmnu fill-fattibilità tar-ritorn għall-vijabbiltà (46). Madankollu, f’dan il-każ, hemm konfużjoni dwar l-awtorità li tagħti l-għajnuna u l-kumpanija prinċipali bħala persuna ġuridika waħda, jiġifieri l-SNCF, u l-miżuri simultanji kkonċernati. F’dawn iċ-ċirkostanzi, dan l-għan ma jistax jintlaħaq bin-nuqqas ta’ kontribuzzjoni reali miksuba mingħand investitur jew kreditur estern għall-SNCF. Fil-fatt, l-imġiba tal-awtorità li tagħti l-għajnuna xejn ma turi li s-swieq jemmnu fir-ritorn għall-vijabbiltà.
(162)
Kif huwa indikat fil-premessa (141), il-Kummissjoni tqis li r-referenza magħmula minn Franza fl-osservazzjonijiet tagħha għad-deċiżjonijiet dwar l-għajnuna tal-entità pubblika Osinek favur ČSA - Czech Airlines u għas-selfiet mogħtija mill-bank Ungeriż tal-iżvilupp favur produttur Ungeriż tal-fertilizzanti Péti Nitrogénmüvek rispettivamnet (ara l-premessa (116)) mhijiex rilevanti għaliex l-ewwel nett, il-Kummissjoni għadha ma adottatx deċiżjoni finali, u t-tieni nett, dan ma kienx każ ta’ ristrutturar.
(163)
Barra minn hekk, kif ġie indikat qabel u b’mod indipendenti mill-kwistjoni ta’ element potenzjali ta’ għajnuna fis-selfiet, il-kontribuzzjoni proprja għandha tindika li s-swieq jemmnu fil-fattibilità tar-ritorn għall-vijabbiltà.
(164)
F’dan il-każ, il-finanzjament mill-SNCF ma jistax juri dan. Fil-fatt, l-SNCF hija dik li tipprovdi l-għajnuna u l-fornitur tal-kontribuzzjoni proprja f’daqqa. L-awtoritajiet Franċiżi ma tawx indikazzjonijiet li juru li investitur prudenti u indipendenti ikun lest li jimpenja ruħu bis-sod biex jipprovdi kontribuzzjoni proprja u self għall-eżerċizzju tal-opzjoni taħt l-istess kundizzjonijiet bħal dawk proposti mill-SNCF.
(165)
Il-kontribuzzjoni proprja ta’ SeaFarnce li tissodisfa r-rekwiżit tal-punt 43 tal-linji gwida, jiġifieri hija eżentata mill-għajnuna u tesprimi t-twemmin tas-swieq għall-fattibilità ta’ ritorn għall-vijabbiltà, konsegwentement tammonta biss għal EUR [10 sa 20] miljun, jiġifieri għal inqas minn [ 10]% tal-ispejjeż tar-ristrutturar. Il-limitu ta’ 50 % previst fil-punt 44 tal-linji gwida għalhekk ma ntlaħaqx. Għalhekk, il-Kummissjoni tqis li l-kontribuzzjoni proprja ta’ SeaFrance għar-ristrutturar għadha wisq inadegwata fir-rigward tad-dispożizzjonijiet tal-linji gwida.
(166)
Il-Kummissjoni tosserva wkoll li Franza la invokat il-klawżola taċ-ċirkostanzi eċċezzjonali prevista fil-punt 44 tal-linji gwida, u lanqas ma pprovdiet l-inqas element ta’ prova tal-eżistenza ta’ sitwazzjoni eċċezzjonali bħal din.
(167)
Il-Kummissjoni b’hekk tikkonkludi li ma tissodisfax ir-rekwiżit ta’ “kontribuzzjoni reali, eżentata mill-għajnuna” previst mil-linji gwida.
7.2.3. Ir-ritorn għall-vijabbiltà fit-tul
(168)
Safejn il-kontribuzzjoni proprja ta’ SeaFrance għall-isforz tar-ristrutturar tibqa’ inadegwata ħafna fir-rigward tad-dispożizzjonijiet tal-linji gwida, il-Kummissjoni tqis li m’għandhiex għalfejn tiġi vvalutata l-kundizzjoni tar-ritorn għall-vijabbiltà fit-tul.
7.2.4. 2 Il-prevenzjoni ta’ kull distorsjoni eċċessiva tal-kompetizzjoni (miżuri kumpensatorji)
(169)
Fid-deċiżjoni tal-ftuħ, il-Kummissjoni indikat li l-miżuri kumpensatorji proposti mill-awtoritajiet Franċiżi kienu inadegwati. Fl-osservazzjonijiet tagħhom bi tweġiba għad-deċiżjoni tal-ftuħ, l-awtoritajiet Franċiżi ammettew (47) li l-miżuri kumpensatorji huma kważi ineżistenti (48). Huma indikaw li se jsir rimedju għal din il-problema fil-qafas ta’ pjan ta’ ristrutturar emendat.
(170)
Ġew tassew proposti miżuri kumpensatorji addizzjonali fil-qafas tal-pjan ta’ ristrutturar ikkomunikat fit-12 ta’ Settembru 2011, b’mod partikolari l-bejgħ ippjanat tal-bastiment tal-merkanzija Nord Pas-de-Calais. L-awtoritajiet Franċiżi jsemmu wkoll il-bejgħ li diġà sar tal-bastimenti Renoir u Cézanne, it-tnaqqis fin-numru ta’ vjaġġi (tnaqqis ta’ 5 830 vjaġġ, jiġifieri - 37,6 % meta mqabbel mal-offerta ta’ vjaġġi tal-2007) u t-tnaqqis tas-sehem mis-suq ta’ SeaFrance ([10 sa 15] % tas-suq tat-trasport tal-karozzi għall-2012 sal-2019, filwaqt li fl-2008 dan kien ta’ [15 sa 20] %).
(171)
Safejn il-kontribuzzjoni proprja ta’ SeaFrance għall-isforz tar-ristrutturar tibqa’ inadegwata ħafna fir-rigward tad-dispożizzjonijiet tal-linji gwida, il-Kummissjoni tqis li m’għandhomx għalfejn jiġu analizzati l-miżuri kumpensatorji proposti.
7.2.5. Il-konsegwenza tal-inkompatibbiltà tal-għajnuna għar-ristrutturar mal-għajnuna għas-salvataġġ
(172)
Wara n-notifika tal-pjan tar-ristrutturar minn Franza fit-18 ta’ Frar 2011, f’konformità mal-punt 26 tal-linji gwida, il-perjodu ta’ 6 xhur li fih għandu jsir ir-rimborż tas-self ġie estiż sal-mument tal-adozzjoni min-naħa tal-Kummissjoni ta’ deċiżjoni dwar il-pjan tar-ristrutturar. Il-Kummissjoni tqis li l-miżuri notifikati bħala għajnuna għar-ristrutturar ma jissodisfawx il-kundizzjonijiet ta’ kompatibbiltà previsti fil-linji gwida, u għandhom jiġu kkunsidrati l-konsegwenzi ta’ din l-inkompatibbiltà. Għalhekk is-self ma jistax jiġi estiż aktar lil hinn mid-data ta’ din id-deċiżjoni u għandu jitħallas lura mingħajr dewmien.
(173)
L-ammont li għandu jiġi rkuprat jikkonsisti mis-somma kapitali tas-self għas-salvataġġ, flimkien mal-imgħaxijiet kuntrattwali dovuti li jkunu għadhom ma tħallsux fid-data tan-notifika ta’ din id-deċiżjoni, miżjuda, mid-data tan-notifika ta’ din id-deċiżjoni, bl-imgħaxijiet ikkalkolati b’mod konformi mal-Kapitolu V tar-Regolament (KE) Nru 794/2004 tal-Kummissjoni tal-21 ta’ April 2004 dwar l-implimentazzjoni tar-Regolament (KE) Nru 659/1999 tal-Kunsill li jimplimenta l-Artikolu 93 tat-Trattat tal-KE (49).
VIII. KONKLUŻJONI
(174)
Iż-żieda fil-kaptial ta’ EUR 166,3 miljun, is-self ta’ EUR 99,7 miljun u s-self ta’ EUR [40 sa 70] miljun li l-SNCF tippjana li tagħti lil SeaFrance jikkostitwixxu għajnuna skont l-Artikolu 107(1) tat-TFUE. Din l-għajnuna hija inkompatibbli mas-suq intern u għalhekk ma tistax tiġi implimentata.
(175)
Is-self mogħti minn Franza, permezz tal-SNCF, bħala għajnuna għas-salvataġġ favur SeaFrance, awtorizzat bid-Deċiżjoni tal-Kummissjoni tat-18 ta’ Awwissu 2010 għandu jitħallas lura immedjatament, miżjud bl-imgħaxijiet kuntrattwali dovuti u li għadhom ma tħallsux sad-data tan-notifika ta’ din id-deċiżjoni.
ADOTTAT DIN ID-DEĊIŻJONI:
Artikolu 1
Iż-żieda fil-kapital ta’ EUR 166,3 miljun, is-self ta’ EUR 99,7 miljun u s-self ta’ EUR [40 sa 70] miljun li r-Repubblika Franċiża qed tippjana li timplimenta, permezz tal-SNCF, bħala għajnuna għar-ristrutturar favur SeaFrance jikkostitwixxu għajnuna skont l-Artikolu 107(1) tat-TFUE u huma inkompatibbli mas-suq intern.
Għal din ir-raġuni, din l-għajnuna ma tistax tiġi implimentata.
Artikolu 2
Is-self mogħti minn Franza, permezz tal-SNCF, bħala għajnuna għas-salvataġġ favur SeaFrance, imsemmi fid-deċiżjoni tal-Kummissjoni tat-18 ta’ Awwissu 2010, jikkostitwixxi għajnuna inkompatibbli mas-suq intern.
Artikolu 3
1. Franza, permezz tal-SNCF, għandha tirkupra l-għajnuna msemmija fl-Artikolu 2 mingħand il-benefiċjarju, inklużi l-imgħaxijiet kuntrattwali dovuti li jkunu għadhom ma tħallsux fid-data tan-notifika ta’ din id-deċiżjoni.
2. L-ammonti li għandhom jiġu rkuprati għandu jkollhom imgħaxijiet mid-data tan-notifika ta’ din id-deċiżjoni, sal-irkuprar effettiv tagħhom.
3. L-imgħaxijiet għandhom jiġu kkalkolati fuq bażi komposta konformi mal-Kapitolu V tar-Regolament (KE) Nru 794/2004.
Artikolu 4
1. L-irkuprar tal-għajnuna msemmija fl-Artikolu 2 għandu jkun immedjat u effettiv.
2. Franza għandha tiżgura li din id-deċiżjoni tiġi implimentata fi żmien erba’ xhur mid-data tan-notifika tagħha.
Artikolu 5
1. Fi żmien xahrejn min-notifika ta’ din id-deċiżjoni, Franza għandha tippreżenta l-informazzjoni li ġejja lill-Kummissjoni:
(a)
l-ammont prinċipali tal-għajnuna li għandha tiġi rkuprata mingħand il-benefiċjarju li jinkludi l-ammont tas-self u l-imgħax dovut tas-self li jkunu għadu ma tħallasx;
(b)
l-ammont ta’ imgħax li għandu jiġi rkuprat mingħand il-benefiċjarju u li għandu jiġi kkalkolat skont il-prinċipji deskritti fl-Artikolu 3(3).
(c)
deskrizzjoni dettaljata ta’ miżuri li diġà ttieħdu u previsti biex ikun hemm konformità ma’ din id-deċiżjoni; u
(d)
id-dokumenti li juru li l-benefiċjarju jkun ġie ordnat li jħallas lura l-għajnuna.
2. Franza għandha żżomm lill-Kummissjoni infurmata dwar il-progress tal-miżuri nazzjonali li ttieħdu għall-implimentazzjoni ta’ din id-deċiżjoni sakemm l-għajnuna msemmija fl-Artikolu 2 tkun ġiet irkuprata għal kollox. Hija għandha tibgħat minnufih, fuq talba tal-Kummissjoni, l-informazzjoni dwar il-miżuri li diġà jkunu ttieħdu u dawk ippjanati għall-konformità ma’ din id-deċiżjoni. Għandha tibgħat ukoll informazzjoni dettaljata dwar l-ammonti ta’ għajnuna u l-imgħaxijiet diġà rkuprati mingħand il-benefiċjarju.
Artikolu 6
Din id-deċiżjoni hija indirizzata lir-Repubblika Franċiża.
Magħmula fi Brussell, l-24 ta’ Ottubru 2011.

Metadata:
Eurovoc Level 1 Categories: 100152
100160
100146
100154
100161
Eurovoc Level 2 Categories: 100277
100239
100283
100231
100268
100185
100282
Eurovoc Level 3 Categories: 539
5283
122
4539
2106
2507
4590
913
712
2200
All Eurovoc Categories: 1085
3600
4514
5541
889